text:
Karolo 5
Modimo o šegofatša Aborahama le Lapa la Gagwe
Ditlogolwana tša Aborahama di a atlega. Modimo o šireletša Josefa kua Egipita
JEHOFA o be a tseba gore Morwa wa gagwe yo a mo ratago kudu o be a tla tlaišega le go hwa ka letšatši le lengwe. Boporofeta bjo bo ngwadilwego go Genesi 3:15 bo boletše ka therešo yeo ka tsela e sa lebanyago. Na Modimo o be a ka tsebiša batho kamoo sehlabelo sa Morwa wa gagwe se bego se tla ba bohlokwa ka gona? Beibele e dira papišo ka go re botša ka seo se ilego sa diragalela monna yo a itšego le morwa wa gagwe. Modimo o ile a kgopela Aborahama gore a dire sehlabelo ka morwa wa gagwe yo a ratwago e lego Isaka.
Aborahama o be a e-na le tumelo e matla. Gopola gore Modimo o be a mo holofeditše gore Mohlakodiši goba Peu e boletšwego e sa le pele e be e tla tšwa lešikeng la Isaka. A botile gore Modimo o tla tsoša Isaka ge e ba go nyakega, Aborahama ka ge a be a e-kwa o be a ikemišeditše go dira sehlabelo ka morwa wa gagwe. Eupša morongwa yo a tšwago go Modimo o ile a thibela Aborahama pele a thoma go dira sehlabelo. Modimo o ile a reta Aborahama ka baka la go ikemišetša ga gagwe go neela selo seo se bego se le bohlokwa kudu go yena gomme a boeletša dikholofetšo tša Gagwe go mopatriareka yo yo a botegago.
Ka morago, Isaka o ile a ba le barwa ba babedi, e lego Esau le Jakobo. Go fapana le Esau, Jakobo o be a tšeela godimo dilo tša moya gomme o ile a putswa. Modimo o ile a fetoša leina la Jakobo go ba Isiraele gomme barwa ba Isiraele ba 12 ba ile ba ba dihlogo tša meloko ya Isiraele. Eupša go tlile bjang gore lapa leo le fetoge setšhaba se segolo?
Lelokelelo la ditiragalo le ile la thoma ge bontši bja barwa bao ba hufegela ngwanabo bona yo monyenyane e lego Josefa. Ba ile ba mo rekiša bokgobeng gomme a išwa Egipita. Eupša Modimo o ile a šegofatša lesogana leo le botegago le leo le nago le sebete. Go sa šetšwe tlaišego e šoro, mafelelong Josefa o ile a kgethwa ke Farao e lego mmuši wa Egipita, gomme a newa maemo a phagamego kudu. Seo se diregile ka nako e swanetšego, ka gobane tlala e ile ya dira gore Jakobo a romele barwa ba bangwe ba gagwe Egipita gore ba ye go reka dijo—gomme ba ile ba hwetša gore Josefa ke yena a bego a laola dijo ka moka! Ka morago ga go boelana le bana babo bao ba bego ba itshola, Josefa o ile a ba lebalela gomme a rulaganya gore lapa labo ka moka le hudugele Egipita. Le ile la newa naga e botse kudu yeo ba bego ba ka ata go yona gomme ba atlega. Josefa o be a kwešiša gore Modimo o be a rulagantše gore dilo di direge ka tsela yeo e le gore a phethagatše dikholofetšo tša Gagwe.
Jakobo yo a tšofetšego o ile a fetša matšatši a botšofadi bja gagwe ka moka Egipita, a dikologilwe ke lapa la gagwe leo le golago. Pele a e-hwa, o ile a bolela e sa le pele gore Peu e holofeditšwego goba Mophološi e be e tla ba Mmuši yo matla yo a bego a tla belegwa lešikeng la morwa wa gagwe e lego Juda. Nywaga ka morago pele ga lehu la gagwe, Josefa o ile a porofeta gore ka letšatši le lengwe Modimo o tla ntšha lapa la Jakobo Egipita.


c: text/html

text:
Nka Dira Eng ge ke Nyaka go ba Hlatse ya Jehofa?
Jesu o boletše ka megato yeo o ka e gatago gore o be Hlatse ya Jehofa go Mateo 28:19, 20. Ditemana tšeo di bolela ka dilo tšeo motho a swanetšego go di dira gore e be molatedi wa Kriste. E nngwe ya dilo tšeo ke go bolela goba go ruta batho ka Jehofa.
Mogato wa pele: Ithute seo Beibele e se rutago. Jesu o laetše balatedi ba gagwe gore ‘ba dire batho barutiwa le go ba ruta.’ (Mateo 28:19, 20) Lentšu leo le fetoletšwego e le “morutiwa” le bolela gore “morutwana.” Dithuto tša Jesu Kriste tšeo di hwetšwago ka Beibeleng, di bolela ka seo o swanetšego go se tseba gore o phele bophelo bjo bo thabišago le bjo bo kgotsofatšago. (2 Timotheo 3:
Mogato wa bobedi: Diriša seo o ithutago sona. Jesu o rile bao ba ithutago ba swanetše ‘go boloka dilo tšohle tšeo a ba laetšego tšona.’ (Mateo 28:20) Se se bolela gore thuto ya gago ya Beibele ga se ya swanela go no ba go ipshina ka go bala, o swanetše gore o dire diphetogo tšeo di nyakegago tseleng yeo o naganago ka yona le boitshwarong bja gago. (Ditiro 10:42; Baefeso 4:
Mogato wa boraro: Kolobetšwa. (Mateo 28:19) Ka Beibeleng, kolobetšo e swantšhwa le go bolokwa. (Bapiša le Baroma 6:
Ke tla tseba bjang ge e ba ke loketše go kolobetšwa?
Boledišana le bagolo ba phuthego. Ba tla boledišana le wena go bona gore o kwešiša seo se bolelwago ke kolobetšo, o diriša seo o ithutilego sona le gore o neetše bophelo bja gago go Modimo ka go rata.
Na megato ye e swanetše go gatwa le ke bana bao batswadi ba bona e lego Dihlatse?
Ee. Re dira seo Beibele e se laelago ge e re re godiše bana ba rena “ka tayo le temošo ya Jehofa.” (Baefeso 6:4) Lega go le bjalo, ge bana ba godile, ba swanetše go itirela phetho ya ge e ba ba tla ithuta seo Beibele e se rutago, ba se amogela le go se diriša pele ba ka kolobetšwa. (Baroma 12:2) Ge e le gabotse, motho yo mongwe le yo mongwe o swanetše go ikgethela bodumedi.
Ithute ka mo go oketšegilego
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.
Na Dihlatse tša Jehofa di Dumela Gore Bodumedi bja Tšona ke Bjona Feela bja Therešo?
Na Jesu o itše go na le ditsela tše dintši tšeo di lebišago phološong?

robotstxt: allowed

filter: keep


text:
KGAOLO 18
Bohlale ‘Lentšung la Modimo’
1, 2. Ke “lengwalo” lefe leo Jehofa a re ngwaletšego lona, gomme ka baka la’ng?
NA O sa gopola lekga la mafelelo ge o be o amogela lengwalo le le tšwago go moratiwa yo a dulago kgole? Ke dilo tše sego kae tšeo di re tlišetšago lethabo le legolo go swana le lengwalo le le tšwago go motho yo mongwe yo re mo ratago kudu. Re thabela go kwa ka bophelo bja gagwe bjo bobotse, diphihlelo tša gagwe le merero ya gagwe. Poledišano e bjalo e dira gore baratiwa ba batamelane, gaešita le ge ba dula kgole le kgole.
2 Ka gona, ke’ng seo se ka re tlišetšago lethabo le legolo go phala go amogela molaetša o ngwadilwego o tšwago go Modimo yo re mo ratago? Ka kgopolo e itšego, Jehofa o re ngwaletše “lengwalo”—Lentšu la gagwe, Beibele. Ka go yona o re botša yoo a lego yena, seo a se dirilego, seo a rerago go se dira le tše dingwe tše dintši. Jehofa o re neile Lentšu la gagwe ka gobane o nyaka gore re be kgaufsi le yena. Modimo wa rena wa bohlale bjo bo feletšego o kgethile tsela e phalago tšohle ya go boledišana le rena. Go na le bohlale bjo bo sa bapišwego tseleng yeo Beibele e ngwadilwego ka yona le seo e se huperego.
Ke ka Baka La’ng e le Lentšu le le Ngwadilwego?
3. Ke ka tsela efe Jehofa a ilego a fetišetša Molao go Moše?
3 Ba bangwe ba ka botšiša gore, ‘Ke ka baka la’ng Jehofa a se a diriša mokgwa o sa tlwaelegago—ka mohlala, lentšu le le tšwago legodimong—bakeng sa go boledišana le batho?’ Ge e le gabotse, Jehofa ka dinako tše dingwe o ile a bolela a le legodimong ka baemedi ba gagwe ba barongwa. Ka mohlala, o ile a dira bjalo ge a be a nea Isiraele Molao. (Ba-Galatia 3:19) Lentšu le le tšwago legodimong e be e le le le boifišago—kudu moo e lego gore ba-Isiraele bao ba bego ba tšhogile ba ile ba kgopela gore Jehofa a se ke a bolela le bona ka tsela ye eupša a boledišane le bona ka Moše. (Ekisodo 20:18-20) Ka go rialo, Molao woo o nago le melao e ka bago 600 o ile wa newa Moše ka molomo, lentšu ka lentšu.
4. Hlalosa lebaka leo ka lona lentšu leo le fetišetšwago ka molomo e bego e ka se be mokgwa wo o ka botwago wa go fetišetša melao ya Modimo.
4 Ka gona, go thwe’ng ge nkabe Molao woo o be o se wa ka wa ngwalwa? Na Moše o be a tla kgona go gopola mantšu a feletšego a molao woo o tletšego le go o fetišetša ka ntle le phošo setšhabeng ka moka? Go thwe’ng ka meloko yeo e bego e tla latela ka morago? Na e be e tla swanelwa ke go ithekga ka mo go feletšego ka lentšu le le fetišetšwago ka molomo? Seo le ka mohla e be e ka se be mokgwa wo go ka ithekgwago ka wona wa go fetišetša melao ya Modimo. Nagana seo se bego se tla direga ge e ba o be o ka swanelwa ke go fetišetša taba molokelokeng wa batho ka go e botša motho wa pele ke moka e fetišetšanwe go tloga mothong yo mongwe go ya go yo mongwe molokelokeng. Seo motho yo a lego mafelelong a molokeloke a bego a tla se kwa mohlomongwe e be e tla ba se se fapanego kudu le seo se boletšwego mathomong. Mantšu a Molao wa Modimo a be a se kotsing e bjalo.
5, 6. Ke’ng seo Jehofa a ilego a laela Moše gore a se dire ka mantšu a Gagwe, gomme ke ka baka la’ng e le tšhegofatšo go rena gore re be le Lentšu la Jehofa leo le ngwadilwego?
5 Jehofa ka bohlale o ile a kgetha gore mantšu a gagwe a ngwalwe. O ile a laela Moše gore: “Mantšu á O a ngwalê; ka xobane ke dirile kxwêranô le wêna le Isiraele ka mantšu á.” (Ekisodo 34:27) Ka gona, go ile gwa thoma mehla ya go ngwalwa ga Beibele ka 1513 B.C.E. Nywageng e latetšego e 1 610, Jehofa “o boletše . . . xa-ntši le ka mekxwa e mentši” le bangwadi ba ka bago 40 ba batho bao ka nako yeo ba ilego ba ngwala Beibele. (Ba-Hebere 1:1) Kgabagareng yeo, bangwalolodi bao ba ineetšego ba ile ba bontšha šedi e kgolo go tšweletšeng dikopi tše di nepagetšego bakeng sa go boloka Mangwalo.—Esera 7:6; Psalme 45:1.
6 Jehofa o re šegofaditše e le ka kgonthe ka go boledišana le rena ka go re ngwalela. Na o kile wa amogela lengwalo leo o ilego wa le rata kudu—mohlomongwe ka gobane le be le nea khomotšo e nyakegago—moo o ilego wa le boloka gomme wa fela o le bala leboelela? Go bjalo ka “lengwalo” leo Jehofa a re ngwaletšego lona. Ka ge Modimo a dirile gore mantšu a gagwe a be ka sebopego sa go ngwalwa, re kgona go a bala ka mehla le go naganišiša ka seo a se bolelago. (Psalme 1:2) Re ka hwetša ‘khomotšo mangwalong’ nako le nako ge re e nyaka.—Ba-Roma 15:4, bapiša le PK.
Ke ka Baka La’ng go Dirišitšwe Bangwadi Bao e Lego Batho?
7. Bohlale bja Jehofa bo ile bja bonwa bjang go dirišeng ga gagwe bangwadi bao e lego batho?
7 Ka bohlale bja gagwe, Jehofa o ile a diriša batho gore ba ngwale Lentšu la gagwe. Ela hloko se: Ge nkabe Jehofa a ile a diriša barongwa go ngwala Beibele, na e be e tla ipiletša ka tsela e swanago? Ke therešo gore barongwa ba ka be ba ile ba ngwala ka Jehofa go ya ka pono ya bona e phagamego, ba bolela boineelo bja bona go yena gomme ba ngwala ka bahlanka ba botegago ba Modimo bao e lego batho. Eupša na ruri re be re tla kgona go ba le pono e swanago le ya dibopiwa tše di phethagetšego tša moya, tšeo tsebo ya tšona, phihlelo le matla di phagametšego tša rena kgole?—Ba-Hebere 2:6, 7.
“Mangwalô ka moka ké ma-hebetšwa-ke-Modimo”
8. Ke ka tsela efe bangwadi ba Beibele ba ilego ba dumelelwa go diriša matla a bona ka noši a monagano? (Bona gape le mongwalo wa ka tlase.)
8 Ka go diriša ga gagwe bangwadi bao e lego batho, Jehofa o re neile seo re tlogago re se nyaka—pego yeo e ‘buduletšwego ke Modimo’ fela e le yeo e nago le dika tša batho. (2 Timotheo 3:16) Jehofa o ile a fihlelela se bjang? Mabakeng a mantši, go bonagala a ile a dumelela bangwadi gore ba diriše matla a bona a monagano bakeng sa go kgetha “mantšu a ratêxaxo, [le go] ngwala mantšu a therešô ka xo loka.” (Mmoledi 12:10, 11) Se se hlalosa go ngwalwa ga Beibele ka mekgwa e fapa-fapanego; mengwalo e bonagatša setlogo le semelo tša bangwadi ka o tee ka o tee. * Lega go le bjalo, banna ba “ba boletše bà išwa ke Môya o mokxêthwa.” (2 Petro 1:21) Ka gona, seo se ilego sa feleletša se tšweleditšwe, ruri ke ‘lentšu la Modimo.’—1 Ba-Thesalonika 2:13.
9, 10. Ke ka baka la’ng go dirišwa ga bangwadi bao e lego batho go tlaleletša go beng ga Beibele e borutho le yeo e ipiletšago?
9 Go dirišwa ga bangwadi bao e lego batho go dira gore Beibele e be e nago le borutho bjo bogolo le yeo e ipiletšago. Bangwadi ba yona e be e le batho bao ba nago le maikwelo a swanago le a rena. Ka ge ba be ba sa phethagala, ba be ba lebeletšana le diteko le dikgateletšo tše di swanago le tša rena. Mabakeng a mangwe, moya wa Jehofa o be o ba budulela gore ba ngwale ka maikwelo a bona ka noši gotee le mathata. (2 Ba-Korinthe 12:7-10) Ka gona ba be ba ngwala mantšu ao ba a lebišitše go bona, e lego mantšu ao go se nago morongwa yo a ka bego a ile a a bolela.
10 Ka mohlala, nagana ka Kgoši Dafida wa Isiraele. Ka morago ga ge a dirile dibe tše dikgolo, Dafida o ile a hlama psalme yeo go yona a ilego a tšholla pelo ya gagwe, a kgopela tebalelo ya Modimo. O ngwadile gore: “Napa O nthlatswê molato, O nthseketšê, ke tšwê dibe. Xobane nna, bosenyi bya-ka ke a bo tseba, ’me sebe sa-ka xa se tloxe pele xa-ka. O a tseba, ke belexwe kè le wa molato; xomme mmê ó nkamoxetše kè e wa dibe. Se nthakê pele xa xaxo; ’me O se tlošê môya-mokxêthwa wa xaxo xo nna. [Dihlabelo tše di, NW] Xo kxahlaxo, ké môya o rôbêxilexo; pelo xe e rôbêxile, xe e setlêxile, Wene Modimo O ka se e nyatše.” (Psalme 51:2, 3, 5, 11, 17) Na ga o kgone go kwa bohloko bjoo mongwadi a bego a le go bjona? Ke mang ka ntle le motho yo a sa phethagalago yo a ka bolelago maikwelo a bjalo a tšwago pelong?
Ke ka Baka La’ng e le Puku e Bolelago ka Batho?
11. Ke mehlala ya mohuta mang ya kgonthe yeo e akaretšwago ka Beibeleng bakeng sa “xo ruta rena”?
11 Go na le selo se sengwe gape seo se tlaleletšago go beng ga Beibele yeo e ipiletšago. Ka tekanyo e kgolo, ke puku yeo e bolelago ka batho—batho ba kgonthe—bao ba hlankelago Modimo le bao ba sa mo hlankelego. Re bala ka diphihlelo tša bona, mathata le lethabo tša bona. Re bona ditla-morago tša dikgetho tša bona tšeo ba di dirilego bophelong. Dipego tše bjalo di ile tša akaretšwa bakeng sa “xo ruta rena.” (Ba-Roma 15:4) Ka mehlala ye ya kgonthe e phelago, Jehofa o re ruta ka ditsela tšeo di kgomago dipelo tša rena. Ela hloko mehlala e mengwe.
12. Dipego tša Beibele tša mabapi le batho ba sa botegego di re thuša ka tsela efe?
12 Beibele e bolela ka batho ba sa botegego le bao e lego ba kgopo gotee le seo se ilego sa ba wela. Dipegong tše, go bonwa dika tšeo di sa kgahlišego tšeo di bontšhwago, e lego seo se dirago gore go be bonolo go rena go di kwešiša. Ka mohlala, ke taelo efe e lego kgahlanong le go se botege yeo e ka bago e matla kudu go phala mohlala o phelago wa seka se sa Judase ge a be a phetha maano a gagwe a boradia a go eka Jesu? (Mateo 26:14-16, 46-50; 27:3-10) Dipego tše di swanago le ye di fihlelela dipelo tša rena ka katlego, gomme di re thuša go lemoga le go gana mekgwa yeo e šišimišago.
13. Ke ka tsela efe Beibele e re thušago go kwešiša dika tše di kgahlišago?
13 Beibele gape e hlalosa ka bahlanka ba bantši ba botegago ba Modimo. Re bala ka boineelo bja bona gotee le potego e sa kwanantšhego. Re bona mehlala e phelago ya dika tšeo re swanetšego go di hlagolela e le gore re batamele kgaufsi le Modimo. Ka mohlala, nagana ka seka sa tumelo. Beibele e hlalosa tumelo gomme e re botša kamoo e lego bohlokwa ka gona ge e ba re tla kgahliša Modimo. (Ba-Hebere 11:1, 6) Eupša Beibele gape e na le mehlala e bonagalago gabotse ya tumelo yeo e šomago. Nagana ka tumelo yeo Aborahama a ilego a e bontšha ge a be a leka go neela Isaka e le sehlabelo. (Genesi, kgaolo 22; Ba-Hebere 11:17-19) Ka dipego tše bjalo, lentšu “tumelo” le ba le bohlokwa bjo bo oketšegilego gomme go ba bonolo go le kwešiša. Ke gabohlale gakaakang gore Jehofa ga a re kgothaletše feela gore re hlagolele dika tše di kgahlišago eupša o bile o re nea le mehlala ya tšona e phelago!
14, 15. Beibele e re botša’ng ka mosadi yo mongwe yoo a ilego a tla tempeleng, gomme ke eng seo re ithutago sona ka Jehofa pegong ye?
14 Dipego tša kgonthe tšeo di hwetšwago ka Beibeleng gantši di re ruta se sengwe mabapi le mohuta wa motho yoo Jehofa a lego yena. Nagana ka seo re se balago ka mosadi yoo Jesu a ilego a mmona tempeleng. Ge a be a dutše kgaufsi le polokelo, Jesu o be a bogetše ge batho ba dutše ba lahlela meneelo ya bona. Bahumi ba bantši ba ile ba tla gomme ba ntšha “xo tše di ba tlaletšexo.” Eupša Jesu o ile a napa a tsepelela kudu mohlologadi wa mohloki. Mpho ya gagwe e be e le “dithšêlêtyana tše pedi [tše] di bopaxo peni e tee.” * E be e le tšhelete ya mafelelo yeo a bego a e-na le yona. Jesu yo a bego a bonagatša ka mo go phethagetšego pono ya Jehofa ditabeng, o itše: “Mosadi eo wa mohlôlôxadi wa modiitšana ó thšetše xa-xolo xo fetiša bohle ba ba thšetšexo fá polokelong.” Go ya ka mantšu ao, o tšhetše go feta ba bangwe ka moka ge ba kopane.—Mareka 12:41-44; Luka 21:1-4; Johane 8:28.
15 Na ga se mo go lemogegago gore gare ga batho ka moka bao ba tlilego tempeleng letšatšing leo, mohlologadi yo o ile a hlaolwa gomme gwa bolelwa ka yena ka Beibeleng? Ka mohlala wo, Jehofa o re ruta gore ke Modimo yo a nago le tebogo. O thabela go amogela dimpho tša rena tše di newago ka pelo ka moka, go sa šetšwe gore di bjang ge di bapišwa le tšeo ba bangwe ba kgonago go di nea. Ka kgonthe, Jehofa o ile a hwetša tsela e kaone yeo ka yona a bego a ka re ruta therešo ye e kgomago pelo!
Seo Beibele e sa se Akaretšego
16, 17. Bohlale bja Jehofa bo bonwa bjang gaešita le go seo a kgethilego go se se akaretše ka Lentšung la gagwe?
16 Ge o ngwalela motho yo o mo ratago lengwalo, go na le tekanyo e itšego feela yeo o ka e akaretšago. Ka gona o diriša temogo ge o kgetha seo o se ngwalago. Ka mo go swanago, Jehofa o ile a kgetha go bolela ka batho ba itšego gotee le ditiragalo ka Lentšung la gagwe. Eupša dipegong tše tšeo di hlalosago gabotse, ga se ka mehla Beibele e bolelago ditaba ka botlalo. (Johane 21:25) Ka mohlala, ge Beibele e bolela ka kahlolo ya Modimo, tsebišo yeo e newago e ka no se arabe dipotšišo ka moka tša rena. Bohlale bja Jehofa bo bonwa gaešita le tabeng ya seo a ilego a kgetha go se se akaretše ka Lentšung la gagwe. Go bjalo bjang?
17 Tsela yeo Beibele e ngwadilwego ka yona e reretšwe go leka seo se lego ka dipelong tša rena. Ba-Hebere 4:12 e re: “Lentšu la Modimo ké le le phelaxo, ké le matla; ka boxale le phala thšoša efe le efe ya maxale a mabedi; xomme le phololetša la bá la aroxanya pelo le môya, . . . ’me le tseba xo fênyêka diakanyô le kxopolô tša pelo.” Molaetša wa Beibele o a tsenelela, o utolla dilo tša kgonthe tšeo re di naganago le merero ya rena. Bao ba e balago ka pelo ya go swaya diphošo gantši ba kgopišwa ke dipego tšeo di se nago tsebišo e lekanego bakeng sa go ba kgotsofatša. Ba bjalo ba ka ba ba belaela ge e ba ka kgonthe Jehofa e le yo lerato, yo bohlale le wa toka.
18, 19. (a) Ke ka baka la’ng re sa swanela go kgopišega ge e ba pego e itšego ya Beibele e rotoša dipotšišo tšeo re sa kgonego go hwetša dikarabo tša tšona kapejana? (b) Ke eng seo se nyakegago bakeng sa go kwešiša Lentšu la Modimo, gomme ke bjang se e lego pontšho ya bohlale bjo bogolo bja Jehofa?
18 Ka mo go fapanego, ge re ithuta Beibele ka kelohloko ka pelo e botegago, re thoma go bona Jehofa ka tsela yeo Beibele ka moka ga yona e mo tšweletšago ka gona. Ka gona, ga re kgopišege ge e ba pego e itšego e tsoša dipotšišo tše dingwe tšeo re sa kgonego go hwetša dikarabo tša tšona kapejana. Ka mohlala: Ge o kgomaganya dikarolwana tšeo di bopago seswantšho se segolo, mohlomongwe mathomong re ka no se kgone go hwetša karolwana e lebanyago goba ra se kgone go bona kamoo karolwana e itšego e tsenago ka gona. Lega go le bjalo, re ka ba re šetše re kgomagantše dikarolwana tše dintši ka mo go lekanego bakeng sa go ka bona kamoo seswantšho se se feletšego se swanetšego go bogega ka gona. Ka mo go swanago, ge re ithuta Beibele, ganyenyane-ganyenyane re ithuta ka mohuta wa Modimo yoo Jehofa a lego yena, gomme go tšwelela seswantšho se se feletšego. Gaešita le ge e ba mathomong re sa kgone go kwešiša pego e itšego goba go bona kamoo e dumelelanago ka gona le semelo sa Modimo, gona thuto ya rena ya Beibele e šetše e re rutile mo gontši kudu ka Jehofa bakeng sa go re dira gore re kgone go bona gore ka go se palelwe ke Modimo yo lerato, yo botho le wa toka.
19 Ka gona, gore re kwešiše Lentšu la Modimo, re swanetše go le bala le go ithuta lona ka pelo e botegago le ka monagano o bulegilego. Na se ga se bohlatse bja bohlale bjo bogolo bja Jehofa? Batho ba bohlale ba ka kgona go ngwala dipuku tšeo di kwešišwago feela ke “ba bohlale le ba thlaloxanyô.” Eupša go ngwala puku yeo e ka kwešišwago ke fela bao ba nago le tutuetšo e botse ya pelo—seo se nyaka bohlale bja Modimo!—Mateo 11:25.
Puku ya “Bohlale bjo bo Šomago”
20. Ke ka baka la’ng e le Jehofa a nnoši yo a ka re botšago tsela e phalago tšohle ya go phela, gomme ke eng se se huperwego ke Beibele seo se ka re thušago?
20 Ka Lentšu la gagwe, Jehofa o re botša tsela e phalago tšohle ya go phela. Bjalo ka Mmopi wa rena, o tseba dinyakwa tša rena go phala kamoo rena re di tsebago ka gona. Le gona dinyakwa tša batho tša motheo—go akaretša le kganyogo ya go hwetša lerato, go thaba le go dira gore ditswalano e be tšeo di atlegago—ga se tša fetoga. Beibele e na le lehumo la “bohlale bjo bo šomago” bjoo bo ka re thušago go phela maphelo a nago le morero. (Diema 2:7, NW) Karolo e nngwe le e nngwe ya thušo ye ya go ithuta e na le kgaolo yeo e bontšhago kamoo re ka dirišago ka gona keletšo e bohlale ya Beibele, eupša anke mo re hlahlobeng mohlala o tee feela.
21-23. Ke keletšo efe e bohlale yeo e ka re thušago go phema go boloka kgalefo le sekgopi?
21 Na o kile wa lemoga gore batho bao ba bolokago dikgopi gantši ba feleletša ba ikwešitše bohloko? Sekgopi ke morwalo o boima woo o ka rwalwago bophelong. Ge re se boloka, se dula ka dikgopolong tša rena, sa re amoga khutšo le go re thatafaletša go thaba. Dinyakišišo tša tša thutamahlale di bontšha gore go boloka kgalefo go ka re okeletša go ba kotsing ya go swarwa ke bolwetši bja pelo le malwetši a mangwe a mantši a šoro. Kgale pele ga dinyakišišo tšeo tša thutamahlale, Beibele ka bohlale e ile ya bolela gore: “Lesa xo xalefa, O ilê lehlôyô.” (Psalme 37:8) Eupša re ka dira bjang seo?
22 Lentšu la Modimo le nea keletšo ye e bohlale: “Molemoxi xa a na sebefedi; bokwala bya xaxwe ké xe a sa latiše phošô.” (Diema 19:11) Temogo ke bokgoni bja go kgona go bona ka kua ga dilo, go lebelela ka kua ga dilo tše di lego molaleng. Temogo e kgothaletša go ba le kwešišo, ka gobane e re thuša go lemoga lebaka leo ka lona motho yo mongwe a ilego a bolela goba a itshwara ka tsela e itšego. Go katanela go kwešiša maikemišetšo a gagwe a mabotse, maikwelo le maemo go ka re thuša go lahla dikgopolo le maikwelo tše di fošagetšego ka yena.
23 Beibele e na le keletšo ye e oketšegilego: “Tšwelang pele le rwalana gomme le lebalelana ka bolokologi.” (Ba-Kolose 3:13, NW) Polelwana “tšwelang pele le rwalana” e bolela go ba yo a sa felelego ba bangwe pelo, go kgotlelela mekgwa yeo re ka hwetšago e le e galefišago. Go se fele pelo mo go bjalo go ka re thuša go phema go boloka dikgopišo tše nyenyane. “Go lebalela” go fetišetša kgopolo ya go hlokomologa kgopišo. Modimo wa rena yo bohlale o tseba gore re swanetše go lebalela ba bangwe ge go e-na le lebaka le le kwagalago la go dira bjalo. Se ga se hole bona feela, eupša se dira gore re be le khutšo ya monagano le ya pelo. (Luka 17:3, 4) A bohlale bjo bogolo gakaakang bjoo bo hwetšwago ka Lentšung la Modimo!
24. Mafelelo e ba afe ge re dumelelanya maphelo a rena le bohlale bja Modimo?
24 A tutueditšwe ke lerato la gagwe leo le se nago mellwane, Jehofa o ile a nyaka go boledišana le rena. O ile a kgetha tsela e phalago tšohle—“lengwalo” leo le ngwadilwego ke bangwadi bao e lego batho ka tlase ga tlhahlo ya moya o mokgethwa. Ka baka leo, bohlale bja Jehofa ka noši bo hwetšwa matlakaleng a lona. Bohlale bjo bo “botexile ruri.” (Psalme 93:5) Ge re dutše re dumelelanya maphelo a rena le lona le ge re dutše re le abelana le ba bangwe, re batametšwa e le ka kgonthe kgaufsi le Modimo wa rena yo a nago le bohlale bjo bo feletšego. Kgaolong e latelago, re tla ahla-ahla mohlala o mongwe o mogolo wa bohlale bja Jehofa bja go bonela kgole: bokgoni bja gagwe bja go bolelela pele bokamoso le bja go phethagatša morero wa gagwe.
^ par. 8 Ka mohlala, Dafida yo e bego e le modiši, o diriša mehlala yeo e tšwago bophelong bja bodiši. (Psalme 23) Mateo yo e kilego ya ba molekgetho, o bolela gantši ka dipalo le matla a tšhelete. (Mateo 17:27; 26:15; 27:3) Luka yo e bego e le ngaka, o diriša mantšu ao a bonagatšago setlogo sa gagwe sa go ba ngaka.—Luka 4:38; 14:2; 16:20.
^ par. 14 E nngwe le e nngwe ya ditšhelete tše tša tšhipi e be e le lepton, e lego tšhelete ya tšhipi e nyenyane ka go fetišiša ya Sejuda yeo e bego e abja ka nako yeo. Di-lepton tše pedi di be di lekana le mogolo wa letšatši wa tekanyo ya 1/64. Ditšhelete tše tše pedi tša tšhipi di be di tloga di sa lekane go reka thaga e tee, e lego nonyana e bitšago tšhelete ya tlase kudu yeo e lewago ke badiidi.
Ithute ka mo go oketšegilego
Holwa ka Botlalo ke go Bala Beibele
Beibele e tla re hola ge e ba re ithuta yona gomme re diriša dithuto tša yona. Ithute kamoo o ka dirago gore mmalo wa gago wa Beibele o atlege kutšwanyana.
Ke ka Baka la Eng re Ile ra Tšweletša Phetolelo ya Lefase le Lefsa?
Ke’ng seo se dirago gore Beibele ye e se swane le diphetolelo tše dingwe?


text:
PHAFOGA! NO. 1 2017
Kgateletšego ya Monagano Bafseng—E Bakwa ke Eng? Ba ka Thušwa ke Eng?
Go ya ka dipego, palo ya bafsa bao go hwetšwago ba na le kgateletšego ya monagano e gola ka lebelo la go tšhoša.
Go ka dirwa’ng ka bothata bjo?
Makasine wo wa “Phafoga!” o bolela ka ditšhišinyo tše di fapafapanego bakeng sa bafsa bao ba nago le kgateletšego ya monagano le bakeng sa batswadi ba bona gore ba homotše le go thekga bana ba bona.
Kgateletšego ya Monagano Bafseng—E Bakwa ke Eng? Ba ka Thušwa ke Eng?
Ithute go lemoga maswao, dika le dilo tšeo di ka bakago kgateletšego ya monagano. Bona seo batswadi le batho ba bangwe ba ka se dirago go thuša.
Go Myemyela—Mpho Yeo o ka e Abelanago le ba Bangwe
Go myemyela mo go tšwago pelong—go sa šetšwe gore ke ga bagwera goba ga batho bao o sa ba tsebego—go a fetela, e bile go dira gore motho a ikwe gabotse.
Go Ntšha Mpa
Bana ba dimilione tše masome bao ba sa hlwago ba belegwa ba bolawa ka boomo ngwaga le ngwaga. Na go ntšha mpa ke kgetho ya motho goba ke taba ya boitshwaro?
“Re Ile ra Kgongwa ke go Bona Lerato le Bjalo”
Ka Mokibelo wa di-25 tša April 2015, Nepal e ile ya welwa ke tšhišinyego ya lefase yeo e bolailego batho ba bantši. Ka morago ga tšhišinyego yeo, Dihlatse tša Jehofa di ile tša bontšha bjang gore Bakriste ba therešo ba ratana e le ka kgonthe?
Kamoo o ka Bontšhago Tebogo
Ge monna le mosadi ba dira maiteko a go lemoga le go tšeela godimo dika tše dibotse tša yo mongwe le yo mongwe wa bona, gantši segwera sa bona se a kaonefala. O ka thušwa ke eng gore o bontšhe tebogo?
Sešireletšaphišo sa Tšhošwane ya Sahara ya Mmala wa Silifera
Khunkhwane ye ke e nngwe ya diphoofotšwana tšeo di tsebjago tša nageng tšeo di kgonago go kgotlelela phišo. Ke eng seo se dirago gore e kgone go kgotlelela phišo yeo e tseneletšego?
Dihlogo tše Dingwe tša Inthaneteng
Nka Lebeletšana Bjang le go Belaela Kudu?
Dilo tše hlano tšeo di ka go thušago gore go belaela go go hole go ena le go go gobatša.
Na Dihlatse tša Jehofa di Thuša ka go Hlakodiša ge go na le Dikotsi?
Ithute kamoo re thušago badumedigotee le rena le batho ba bangwe ge go na le dikotsi.


text:
Go Phela ka Melao ya Motheo ya Beibele
Go Phela ka Bofofu le Bofoa
James Ryan o belegwe e le sefoa gomme ka morago a foufala. Ke eng seo se dirilego gore bophelo bja gagwe bo be le morero?
Matla a Tlišwa ke go Hlankela Jehofa
Temana e tee ya Beibele e ile ya thuša Hércules go bona gore a ka fetoša semelo sa gagwe se šoro gomme a se sa ba bogale e bile a be le lerato.
Ke be ke sa Nyake go hwa!
Yvonne Quarrie o ile a botšiša gore: “Ke ka baka la’ng ke phela?” Karabo e ile ya fetoša bophelo bja gagwe.
Ke Ile ka Bea Marumo Fase
Bona kamoo molaetša o kgothatšago wa Beibele o ilego wa thuša Cindy go fetoša semelo sa gagwe sa go ba yo bogale.
Jehofa o Ntiretše Dilo tše Dintši
Ke therešo efe ya Beibele yeo e ilego ya thuša Crystal yo a ilego a tlaišwa ka thobalano ge e be e sa le yo monyenyane go aga tswalano e botse le Jehofa le go phela bophelo bjo bo nago le morero?
Ke be ke sa Thabišwe ke Tsela Yeo ke Bego ke Phela ka Yona
Dmitry Korshunov e be e le setagwa, eupša a thoma go bala Beibele letšatši le lengwe le le lengwe. Ke eng seo se ilego sa mo tutuetša go dira diphetogo tše dikgolo bophelong bja gagwe?
Setsebi sa Dipshio se Hlalosa Tumelo ya Sona
Ke ka baka la’ng motho yo e lego ngaka le yo e kilego ya ba moilamodimo a ile a thoma go naganišiša ka Modimo le morero wa bophelo? Ke’ng seo se mo dirilego gore a be le pono e fapanego ka dilo tše?
“Batho ba Bantši ba be ba Ntlhoile”
Ithute kamoo go ithuta Beibele go thušitšego motho yo šoro gore a be le khutšo.
Ke be ke Iphelela
Christof Bauer o ile a ikgafela go bala Beibele nakong ya leeto la gagwe la go phatša lewatle la Atlantic ka sekepeng. O ile a ithuta’ng?
Therešo ya Beibele e Ile ya Mpha Dikarabo tše Kgodišago
Mayli Gündel o ile a se sa dumela go Modimo ge tatagwe a ehwa. O ile a hwetša bjang tumelo ya kgonthe le khutšo ya ka gare?


text:
PHAFOGA! JUNE 2013
Na re Reka Kudu?
Lelokelelong le la dihlogo, ithute kamoo go reka kudu go ka go kgomago ka gona le seo o ka se dirago bakeng sa go diriša tšhelete ka mo go lekalekanego.
Madireng a Lefase
Ditaba di akaretša: kotsi yeo e bakwago ke muši wo o tšwago dientšeneng tša dikoloi le diokobatši tša bofora tša go lwantšha malaria tšeo di hwetšwago Afrika le Asia.
Kamoo le ka Kgaotšago “go se Boledišane”
Go tla bjang gore banyalani ba bangwe ba fihle boemong bja go se boledišane, gomme ba ka dira eng gore ba rarolle go se kwešišane ga bona?
Sathane
Na Sathane ke motho wa kgonthe, goba e fo ba seka sa bobe?
Ke ka Baka la Eng re Reka?
Ke ka baka la’ng batho ba bantši gakaakaa ba reka dilo tšeo ge e le gabotse ba sa di nyakego? O ka itšhireletša bjang gore o se ke wa tanywa ke barekiši bao ba nago le bokgoni?
Kamoo o ka Dirišago Tšhelete ka mo go Lekalekanego
Ela hloko ditšhišinyo tše tshela tšeo di ka go thušago go phema go diriša tšhelete ka mo go feteletšego.
Go Etela Panama
Panama e tumile ka baka la mokero wa yona. Ithute ka mo go oketšegilego ka naga ye le badudi ba yona.
Na ba Tšhošetša ba Diriša Leina la Modimo?
Lengwalo leo le tsebjago e le Taelo le ile la dumelela bahlasedi ba Masepania go dira dilo ba sa otlwe. Na Modimo o be a swanetše go solwa?
Lephego la Hlapi Yeo e Bitšwago Humpback Whale
Bona kamoo go šoma ga lephego la phoofolo ye e kgolo go tutueditšego dikarolo tše itšego tša bophelo bja gago.
Dihlogo tše Dingwe tša Inthaneteng
Na o Tshwenyegile Kudu ka Ponagalo ya Gago?
O ka itebelela bjang ka tsela e lekalekanego ge e ba o na le bothata ka ponagalo ya gago?
Mosadi wa Lota o Fetoga Sehlwaseeme sa Letswai
Bala pego ye ya Beibele ke moka o thale godimo ga dikhutlo. O ka ithuta’ng go mosadi wa Lota?


text:
TABA YA LETLAKALA LA KA NTLE: LEFASE LEO LE SE NAGO KGETHOLLO—LE TLA BA GONA NENG?
Kgethollo—Bothata bja Lefase ka Moka
JONATHAN, Mokorea yo a belegetšwego Amerika, o ile a lebeletšana le kgethollo ya semorafo e sa le ngwana. Ge a dutše a gola, o ile a tsoma lefelo leo go lona batho ba bego ba ka se mo ahlole go ya ka ponagalo ya sefahlego goba morafo wa gabo. O ile a ba ngaka toropong ya ka leboa la Alaska, U.S.A., moo ba bantši ba balwetši ba gagwe ba bego ba swana le yena ka ponagalo. O be a holofela gore mohlomongwe moo, diphefong tšeo di tonyago tša Arctic Circle, o be a tšhabetše diphefo tšeo di tonyago le go feta tša kgethollo.
Kholofelo le ge e le efe yeo a bego a ena le yona e ile ya šwalalanywa ke ge a be a alafa mosadi wa nywaga e 25. Ge molwetši yoo a phafoga ka morago ga go idibala ka nako e telele, o ile a lebelela Jonathan sefahlegong gomme a mo roga ka bogale, e le ge a utolla lehloyo la gagwe leo le tseneletšego ka Makorea. Ge e le Jonathan, tiragalo yeo e ile ya mo gopotša gabohloko gore maiteko ka moka ao a a dirilego a go hudugela bathong bao a swanago le bona ga se a ka a mo dira gore a tšhabele kgethollo.
Phihlelo ya Jonathan e gatelela therešo e nyamišago. Kgethollo e hwetšwagala gohle lefaseng. Go bonagala kgethollo e le gohle moo batho ba lego gona.
Lega go le bjalo, go sa šetšwe go ata ga kgethollo, batho ba bantši ba akgofela go e sola. Se ruri se a makatša. Go tla bjang gore selo seo se sa ratwego gakaakaa ka nako e swanago e be seo se apareditšego kudu? Go bonagala batho ba bantši bao ba ganetšago kgethollo ba palelwa ke go lemoga gore ba na le yona. Na go ka ba go le bjalo ka wena? O be o ka araba potšišo yeo bjang?
TABA E KGOMAGO MOTHO YO MONGWE LE YO MONGWE
Go sa šetšwe gore re lemoga seo goba go se bjalo, go thata gore re lemoge ge e ba re ena le mehuta e itšego ya kgethollo dipelong tša rena. Beibele e bontšha lebaka leo ka lona go lego bjalo ge e re: “Pelo e fora go feta selo le ge e le sefe.” (Jeremia 17:
Go bontšha ge e ba re ka ba re ena le bothata bja go lemoga kgethollo e itšego yeo e sa lemogegego, akanya ka boemo bjo bo latelago: O sepela tseleng o le noši bošego. Masogana a mabedi ao o sa kago wa a bona a tla go wena. A bonagala e le dinatla, gomme go bonagala le lengwe la ona le swere selotsoko ka seatleng.
Na o phetha ka gore masogana ao a kotsi? Ke therešo gore dilo tšeo di ilego tša go diragalela nakong e fetilego di ka go botša gore o swanetše go ba šedi, eupša na ruri dilo tšeo di lokafatša phetho ya gago ya gore masogana a a mabedi a kotsi? Potšišo yeo e tseneletšego kutšwanyana e ka ba e rego, Na o be o nagana gore masogana ao ke a morafo ofe goba setšhaba sefe? Tsela yeo ka yona o arabago potšišo ye e ka utolla ditaba. E ka bontšha gore o šetše o kgomilwe ke kgethollo go fihla bokgoleng bjo itšego.
Ge e ba re botega, re swanetše go dumela gore ka moka ga rena re na le mehuta e itšego ya kgethollo. Gaešita le Beibele e bontšha gore go na le mohuta o tlwaelegilego wa kgethollo ge e re: “Batho ba bangwe ba ahlola ba bangwe go ya ka ponagalo ya bona.” (1 Samuele 16:


text:
MARCH 20, 2014
DITABA TŠA LEFASE KA BOPHARA
Dihlatse tša Jehofa di Thoma Lesolo la Lefase ka Bophara la go Laletša Batho Segopotšong sa Lehu la Kriste
NEW YORK—Go thoma ka March 22, 2014, Dihlatse tša Jehofa di tla thoma lesolo la lefase ka bophara la go laletša batho tiragalong yeo di e lebelelago e le ya bohlokwa kudu ya ngwaga: Segopotšo sa lehu la Kriste. Ngwagola, batho ba 19 241 252 ba bile gona tiragalong ye e kgethegilego. Lenyaga Dihlatse di holofela go fihlelela tlhora e mpsha ya bao ba tlago go ba gona Segopotšong seo se tlago go swarwa ka Mošupologo, April 14, ka morago ga ge letšatši le sobetše.
J. R. Brown, mmoleledi wa Dihlatse tša Jehofa ntlongkgolo ya tšona ya lefase ka bophara kua New York, o re: “Re kgodišegile gore bohle bao ba tlago go ba gona Segopotšong ba tla thabela tiragalo ye e bile ba tla holwa ke yona. Se se tloga se re kgothaletša gore re laletše batho ba bantši ka mo go ka kgonegago gore ba be le rena tiragalong ye e kgethwa.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditšhabatšhaba, mogala +1 718 560 5000


text:
Thuto 26
Re ka Thuša Bjang go Hlokomela Holo ya Rena ya Mmušo?
Holo e nngwe le e nngwe ya Mmušo ya Dihlatse tša Jehofa e emela leina la Modimo le lekgethwa. Ka gona, re bona go tšea karolo go bolokeng moago woo o hlwekile, o bogega e bile o le boemong bjo bobotse e le tokelo le karolo e bohlokwa ya borapedi bja rena bjo bokgethwa. Bohle ba ka tšea karolo.
Ithaopele go hlwekiša ka morago ga diboka. Ka morago ga seboka se sengwe le se sengwe, bana babo rena le dikgaetšedi ba thabela go hlwekiša go se nene le go beakanya dilo Holong ya Mmušo. Holo e hlwekišwa ka mo go tseneletšego gatee ka beke. Mogolo goba mohlanka wa bodiredi o etelela pele modiro, gantši a latela lenaneo la dilo tšeo di swanetšego go dirwa. Go ithekgile ka seo se nyakegago, ba bangwe ba ithaopela go swiela, go koropa, goba go swiela lebato ka motšhene, go phumola lerole, go beakanya ditulo, go hlwekiša le go bolaya ditwatši ka dintlwaneng tša boithomelo, go hlatswa mafasetere le diipone, go tšholla ditlakala goba go hlwekiša ka ntle gotee le go hlokomela lebala. Go beelwa nako ka thoko bakeng sa modiro o mogolo wa go hlwekiša, bonyenyane gatee ka ngwaga. Re ruta bana ba rena go hlompha lefelo la rena la borapedi ka go ba akaretša medirong e mengwe.—Mmoledi 5:1.
Ithaopele go thuša ka go lokiša dilo tšeo di senyegilego. Ngwaga le ngwaga, Holo ya Mmušo e lekolwa ka mo go tseneletšego, ka ntle le ka gare. Go ithekgile ka tekolo yeo, holo e hlokomelwa ka mehla bakeng sa go e boloka e le boemong bjo bobotse, e lego seo se thušago go phema ditshenyagalelo tšeo di sa nyakegego. (2 Dikoronika 24:13; 34:10) Holo ya Mmušo e hlwekilego le yeo e hlokometšwego gabotse ke lefelo le le swanetšego leo Modimo a ka rapelwago go lona. Ka go tšea karolo modirong wo, re bontšha kamoo re ratago Jehofa le lefelo la rena la borapedi ka gona. (Psalme 122:1) Se se tliša botumo bjo bobotse le setšhabeng.—2 Bakorinthe 6:3.
Ke ka baka la’ng re sa swanela go hlokomologa lefelo la rena la borapedi?
Go dirwa dithulaganyo dife bakeng sa go boloka Holo ya Mmušo e hlwekile?
Ithute ka mo go oketšegilego
Go Direga Eng Dibokeng tša Dihlatse tša Jehofa?
Ithute kamoo re swarago diboka ka gona.


text:
Na o be o Tseba?
Mehleng ya ge go be go ngwalwa Beibele, mangwalo a go phuthwa a be a dirwa bjang gomme a be a dirišwa bjang?
Ebangedi ya Luka e bolela ka go phutholla ga Jesu lengwalo la go phuthwa la Jesaya, go le bala le go le phutha gape. Johane le yena o ile a bolela ka lengwalo la go phuthwa bofelong bja Ebangedi ya gagwe, a bolela gore lengwalong leo o be a sa kgone go akaretša mehlolo ka moka yeo Jesu a e dirilego.—Luka 4:16-20; Johane 20:30; 21:25.
Mangwalo a go phuthwa a be a dirwa bjang? Go be go kgomaretšwa diripa tša didirišwa tše bjalo ka letlalo, mokgopha goba phaphirase gotee gore go dirwe rolo. Ka morago rolo yeo e be e tatetšwa kotaneng gomme lehlakore leo go ngwadilwego go lona le e ba ka gare. Mongwalo o be o tšwelela ka dikholomo tše kopana tša go etša tša puku. Ge e ba lengwalo la go phuthwa e be e le letelele, le be le eba le dikotana tše pedi mafelelong a lona ka bobedi, tšeo mmadi a bego a kgona go di diriša go phutholla mongwalo ka seatla se sengwe gomme ka se sengwe a le phutha go fihlela a hwetša moo a nyakago go bala gona.
The Anchor Bible Dictionary e re: “Mohola wa lengwalo la go phuthwa ke gore e be e eba le letelele ka mo go lekanego [gantši le eba botelele bja dimithara tše e ka ba go tše lesome], le kgona go rwala ditaba tša puku ka moka gomme le swarega gabonolo ge le šetše le phuthilwe.” Ka mohlala, go akanyetšwa gore Ebangedi ya Luka nkabe e ile ya nyaka rolo ya botelele bjo e ka bago bja dimithara tše 9,5. Mabakeng a mangwe, merumo ya ka godimo le ya ka tlase ya lengwalo la go phuthwa e be e segwa ka go lekanela, e gohlwa ka leswika la makgwakgwa gomme e taiwa.
Ke bomang bao e ka bago e be e le “baperisita ba bagolo” bao go boletšwego ka bona Mangwalong a Bakriste a Segerika?
Go tloga ge go be go thewa boperisita bja Isiraele go ya pele, go be go kgethwa monna o tee gore a hlankele e le moperisita yo mogolo gomme mathomong o be a kgethelwa gore a hlankele bophelo ka moka. (Numeri 35:25) Arone e bile wa mathomo wa go hlankela e le moperisita yo mogolo. Ka morago ga moo, go ile gwa tlwaelwa gore ge tate a be a ehwa, go bewe morwa wa gagwe yo mogolo. (Ekisodo 29:9) Ba bantši ba barwa ba Arone ba ile ba hlankela e le baperisita, eupša ke feela ba sego kae bao ba hlanketšego e le baperisita ba bagolo.
Ge Isiraele e be e bušwa ke batho ba šele, babuši bao nako le nako ge ba be ba nyaka, ba be ba bea baperisita ba bagolo le go ba tloša. Lega go le bjalo, go bonagala mo e nyakilego go ba ka mehla baperisita ba bafsa bao ba bego ba kgethwa ba be ba etšwa malapeng a sego kae ao a filwego tokelo yeo, kudukudu ba lešika la Arone. Go molaleng gore polelwana “baperisita ba bagolo” e šupa go ditho tše bohlokwa tša boperisita. Baperisita ba bagolo ba ka ba ba be ba akaretša dihlogo tša dihlopha tše 24 tša baperisita; ditho tše bohlokwa tša malapa a baperisita ba bagolo; le baperisita ba bagolo bao ba tlošitšwego, ba bjalo ka Annase.—1 Dikoronika 24:1-19; Mateo 2:4; Mareka 8:31; Ditiro 4:6.
Ithute ka mo go oketšegilego
Na go na le Motho yo a ka Tsebago Gore ge e le Gabotse Beibele e Ngwadilwe ke Mang?
Bangwadi ba Beibele ba bolela gore ba be ba hlahlwa ke Modimo le gore ba ngwadile dikgopolo tša gagwe. Re ka kgolwa bjang seo se ngwadilwego?


text:
SEPTEMBER 27, 2013
DITABA TŠA LEFASE KA BOPHARA
Diphetogo Wepesaeteng ya jw.org
Mathomong a October 2013, karolo ya Ditaba le ya Mabapi le Rena Wepesaeteng ya rena di tla fetoga. Madireng ao a lego karolong ya Ditaba a tla hlangwa go nagannwe ka ditaba tše di tlwaelegilego e bile go nagannwe le ka batho ka kakaretšo. Ditaba tše dintši tšeo di bego di tšwelela ka go karolo ya Ditaba di tla hwetšwa ka tlase ga karolo ya Mabapi le Rena ka tlase ga linki e mpsha ya Mediro. Dilo tšeo di pharwago karolong ye di tla kgahliša bao ba nyakago go tseba ka mediro ya Dihlatse tša Jehofa. Dikanegelo le dibidio di tla bewa felo gotee ka tlase ga sehlogo se se rego: Bodiredi bja Rena bja Phatlalatša, Modiro wa Rena wa go Gatiša, Ditiragalo tše di Kgethegilego, Bophelo bja Bethele, Mediro ya go Aga, Go Thuša Setšhaba le Go Phela ka Melao ya Motheo ya Beibele.


text:
KGAOLO 44
Jesu o Homotša Ledimo Lewatleng
MATEO 8:18, 23-27 MAREKA 4:35–41 LUKA 8:22-25
JESU O HOMOTŠA LEDIMO LEWATLENG LA GALILEA
Jesu o bile le letšatši la leemaema le le lapišago. Ge e eba mantšiboa, o botša barutiwa ba gagwe gore: “A re tsheleleng lebopong la ka mošola,” leo le lego ka mošola wa tikologo ya Kaperenaume.—Mareka 4:35.
Ka mošola lebopong la ka bohlabela la Lewatle la Galilea go na le selete sa Bagerasa. Tikologo ye gape e bitšwa Dekapoli. Metse ya Dekapoli ke yeo e tletšego ka setlogo sa Segerika, gaešita le ge Bajuda ba bantši le bona ba dula moo.
Jesu o a lemogwa ge a tloga Kaperenaume. Go na le dikepe tše dingwe tšeo le tšona di thomago go phatša lewatle. (Mareka 4:36) Ge e le gabotse, ka mošola ga se kgole gakaalo. Lewatle la Galilea le swana le letsha le legolo la meetse a se nago letswai, la botelele bja dikhilomithara tše e ka bago tše 21 gomme bophara bja lona ke dikhilomithara tše e ka bago tše 12. Eupša le a iša.
Gaešita le ge Jesu e le motho yo a phethagetšego, go a kwagala gore o lapišitšwe ke bodiredi bja gagwe bja leemaema. Ka gona, ka morago ga ge ba thomile go sesa, o robala moseleng wa sekepe, o samela mosamelong gomme o ya le boroko.
Baapostola ba mmalwa ba kgona go sesiša sekepe gabotse, eupša leeto le ga le tlo ba bonolo. Go na le dithaba tikologong yeo gomme Lewatle la Galilea gantši le dula le ruthetše kudu. Ka dinako tše dingwe, moya o tonyago wa dithabeng o a theoga wa kopana le meetse a lewatle a borutho, gomme tša baka madimo a sa letelwago le a šoro lewatleng. Bjale go direga se. Go se go ye kae maphoto a kgaphetšegela sekepeng. Sekepe se thoma go “tlalelwa ke meetse le go ba kotsing.” (Luka 8:23) Lega go le bjalo, Jesu yena o ithobaletše!
Basesiši ba šoma ka matla go sesiša sekepe, ba diriša phihlelo ya bona ya nakong e fetilego go phatša gare ga madimo. Eupša nakong ye boemo bo fapane. Ka ge ba tšhogetše maphelo a bona, ba tsoša Jesu gomme ba goeletša ka gore: “Morena, re phološe, re tla tloga re ehwa!” (Mateo 8:25) Bjale barutiwa ba tšhogile gore ba tla tloga ba nwelela!
Ge Jesu a tsoga, o re go baapostola: “Ke ka baka la’ng le boifa ka tsela ye, lena ba tumelo e nyenyane?” (Mateo 8:26) Ke moka Jesu o laela phefo le lewatle o re: “Homola o re tuu!” (Mareka 4:39) Phefo e tšutlago e a kgaotša gomme lewatle le a homola. (Mareka le Luka ba botša ba bangwe ka tiragalo ye e makatšago, ba thoma ka go gatelela gore Jesu o homotša ledimo ka mohlolo, ke moka ba bolela ka go hloka tumelo ga barutiwa.)
Akanya kamoo se se kgomago barutiwa ka gona! Ba sa tšwa go bona lewatle le homola le re tuu ka morago ga ledimo leo le tšubutlago. Ba ba le poifo e sa tlwaelegago. Ba a botšana ba re: “Gabotsebotse yo ke mang? Gaešita le phefo le lewatle di a mo kwa.” E bile ba fihla ka mošola ba šireletšegile. (Mareka 4:41–5:1) Mohlomongwe dikepe tše dingwe tšeo di bego di le ka lewatleng di kgonne go boela lebopong la ka bodikela.
Ruri go a kgothatša go tseba gore Morwa wa Modimo o na le matla a go laola boemo bja leratadima! Ge a tla be a lebišitše tlhokomelo ka mo go feletšego lefaseng la rena nakong ya ge a tla be a buša Mmušong, batho ka moka ba tla dula ka polokego, ka gobane go ka se sa ba le dikotsi tša tlhago tše di tšhošago!
Ithute ka mo go oketšegilego
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?
‘Kriste yo e Lego Matla a Modimo’
Mehlolo le dithuto tša Jesu Kriste di bontšha’ng ka Jehofa?


text:
Seo Dithaka tša Gago di se Bolelago
Ponagalo ya Mmele
Bafsa ba olela ka ditlhohlo tša go ba le pono e lekalekanego ka ponagalo ya mmele.
Ithute ka mo go oketšegilego
Na o Tshwenyegile Kudu ka Ponagalo ya Gago?
O ka itebelela bjang ka tsela e lekalekanego ge e ba o na le bothata ka ponagalo ya gago?
Ke Lebelega Bjang?
Ithute go phema diphošo tše tharo tše di tlwaelegilego ka fešene.
Ke ka Baka la Eng ke Swanetše go Phema go Ekiša Batho Bao ba Bontšhwago Intasetering ya Boithabišo le Dipapatšong?—Karolo 1: Bakeng sa Basetsana
Bafsa ba bantši bao ba naganago gore ba itirela mokgwa wa bona wa bophelo woo o sa swanego le wa ba bangwe ge e le gabotse ba ekiša seo ba se bonago intasetering ye le dipapatšong.


text:
BAFSA BA A BOTŠIŠA
Nka Kgaotša Bjang go Dula ke Nyamile?
“Nako le nako ge bagwera ba ka ba sa kgone go lebeletšana le mathata a bona, ke ba thuša go a rarolla le go dira gore ba ikwe ba le kaone. Eupša ka morago ga moo ke ya gae ka tsena ka phapošing ya ka ka lla, gomme se se tsebja ke batho ba sego kae feela.”—Kellie.
“Ge ke nyamile, ga ke nyake motho kgauswi le nna. Ge e ba ke laletšwa felo tsoko, ke itirela mabakanyana a go se ye moo. Ke kgona go fihlela ba lapa lešo gore ke nyamile. Ba nagana gore ga ke na bothata.”—Rick.
Na o kile wa ikwa bjalo ka Kellie goba Rick? Ge e ba go le bjalo, o se ke wa fo kitimela go phetha ka gore o na le bothata. Therešo ke gore motho yo mongwe le yo mongwe o a nyama ka dinako tše dingwe. Gaešita le banna le basadi bao ba botegago ba ka Beibeleng ba ile ba nyama.—1 Samuele 1:6-8; Psalme 35:14.
Ka dinako tše dingwe, o ka tseba gore o nyamišitšwe ke eng; mola ka dinako tše dingwe o ka se tsebe. Anna wa nywaga e 19 o re: “Ga o nyame feela ge o le mathateng. O ka nyama ka nako le ge e le efe, gaešita le ge o se na mathata. Go a makatša, eupša go a direga!”
Go sa šetšwe gore o nyamišitšwe ke eng—goba gaešita le ge o sa tsebe lebaka—o ka dira’ng ge o ikwa o nyamile kudu? Leka go dira se se latelago:
Bolela ka seo. Ge Jobo a be a le mathateng, o itše: “Ke tla bolela ke šulafaletšwe moyeng!”—Jobo 10:1.
Kellie o re: Go a makatša gore ka morago ga go bolela le motho yo mongwe ke ikwa ke imologile. Mafelelong motho yo mongwe o tseba mathata a ka. Go ba bjalo ka ge eka o theoša thapo gomme a nntšha ka moleteng wo ke bego ke kgakgetšwe ka go wona!
Ngwala ka taba yeo. Ge go nyama go go šulafaletša bophelo, gona leka go ngwala maikwelo a gago fase. Ka dinako tše dingwe, Dafida o ngwadile ka manyami a gagwe dipsalmeng tša gagwe tšeo di buduletšwego. (Psalme 6:6) Go ngwala ka maikwelo a bjalo go ka go thuša go “lota bohlale le tlhaologanyo.”—Diema 3:21.
Heather o re: “Go ngwala go nthuša go hlaphogelwa. Ge e ba o ka kgona go ngwala mathata a gago le go a rarolla, gona o ka kgona go theoša maswafo.”
Rapela ka taba yeo. Beibele e re ge e ba o rapela ka dilo tšeo di go tshwenyago, ‘khutšo ya Modimo yeo e fetago kwešišo yohle ya batho e tla diša pelo ya gago le matla a gago a monagano.’—Bafilipi 4:6, 7.
Esther o re: “Ke be ke ipotšiša gore ke nyamišitšwe ke eng, eupša ka se hwetše karabo. Ke ile ka kgopela Jehofa gore a nthuše gore ke thabe. Ke be ke lapišitšwe ke go nyama ntle le lebaka. Mafelelong ke ile ka kgaotša go nyama. O se ke wa tšeela fase matla a thapelo!”
Tšhišinyo: Diriša Psalme 139:23, 24 e le mohlala wa thapelo ya gago go Jehofa. Tšhollela pelo ya gago go yena, gomme o mo kgopele gore a go thuše go tseba gore o nyamišitšwe ke eng.
Go tlaleletša ditšhišinyong tšeo di boletšwego ka mo godimo, Lentšu la Modimo, Beibele, le lona le ka go thuša. Go nagana ka dikgopolo tše di agago tšeo di ka hwetšwago dipegong tša Beibele go ka fetoša maikwelo a gago.—Psalme 1:1-3.
Ge go Nyama go sa Fele
Ryan o re: “Mesong e mengwe, ke fo duma go se tsoge gore ke pheme go lebeletšana le letšatši le lengwe gape leo le se nago morero.” Ryan o na le kgateletšego e tseneletšego ya monagano gomme ga se yena a nnoši. Dinyakišišo di šišinya gore mo e ka bago mofsa o tee go ba bane o ba le mohuta o itšego wa kgateletšego ya monagano pele e ka ba motho yo mogolo.
O ka tseba bjang gore o na le kgateletšego ya monagano? Maswao a mangwe a akaretša go fetoga kudu ga maikwelo le boitshwaro, go ba tšhikanoši, go se dume go dira selo, go fetoga mo go lemogegago ga mekgwa ya go ja le ya go robala le go ikwa o se sa na mohola goba go ikwa o le molato go sa nyakege.
Ke therešo gore ka dinako tše dingwe mo e ka bago motho yo mongwe le yo mongwe o ba le a mangwe a maswao ao goba letee la wona. Eupša ge e ba maswao ao a tšwela pele a le gona ka dibeke tše mmalwa, go re’ng o sa boledišane le batswadi ba gago gore o ye ngakeng? Ngaka e ka go thuša go bona ge e ba go nyama ga gago go nyaka kalafo.
Ge e ba o na le kgateletšego e tseneletšego ya monagano, seo ga se sa swanela go go leša dihlong. Balwetši ba bantši ba ile ba thoma go ikwa ba le kaone ka morago ga go hwetša kalafo—mohlomongwe ba ile ba thoma go ikwa ba le kaone go feta kamoo ba ilego ba ikwa ka gona ka nako e telele! Go sa šetšwe gore go nyama ga gago go bakwa ke kgateletšego ya monagano goba go se bjalo, gopola mantšu a kgothatšago a Psalme 34:18 ao a rego: “Jehofa o kgauswi le ba dipelo tše di robegilego; o phološa ba meoya e nyamilego o šoro.”
Ithute ka mo go oketšegilego
Ke Phelela Eng?
Ke’ng seo se ka dirago gore motho a lebelele lehu e le mogwera?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Japan
Watch Tower Bible and Tract Society
4-7-1 Nakashinden
EBINA CITY
KANAGAWA-PREF
243-0496
JAPAN
+81 46-233-0005
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Ngwaga le ngwaga go gatišwa Dibeibele, dipuku le diporoutšha tše 15 milione gotee le dimakasine tša ka godimo ga 100 milione. Le gona ngwaga le ngwaga go romelwa ditone tše 5 700 tša dikgatišo le dimakasine ka maleme a 150.


text:
OCTOBER 14, 2013
KENYA
Go Thuntšhwa ga Batho Mabenkeleng Kua Kenya
Ka Mokibelo, September 21, 2013, banna bao ba itlhamilego ka dithunya ba ile ba šwahlela mabenkeleng a magolo kua Nairobi, Kenya, gomme ba bolaya batho ba 67 le go gobatša ba 175. Ofisi ya lekala ya Dihlatse tša Jehofa e bega gore Dihlatse tša Jehofa tše mmalwa di be di le mabenkeleng ao nakong yeo ya tlhaselo eupša di ile tša kgona go phologa. Josphat Makori, e lego mmoleledi wa Dihlatse tša Jehofa kua Kenya, o re: “Tlhaselo ye e tšhošitše motse ka moka. Re lla le bao ba kgomilwego ke tlhaselo ye. Re šoma ka thata go homotša le go thuša baagišani ba rena nakong ye ya mathata.”
Ba Ditaba:
Bakeng sa ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Kenya: Josphat Makori, mogala +254 20 387 3211


text:
Na go na le Motho yo a ka Tsebago Gore ge e le Gabotse Beibele e Ngwadilwe ke Mang?
Karabo ya Beibele
Batho ba bantši ba botšwa gore re ka se kgodišege gore Beibele e ngwadilwe ke mang. Eupša Beibele e hlalosa ka mo go kwagalago gore e ngwadilwe ke mang.
Dikarolo tše dingwe tša yona di thoma ka mantšu a bjalo ka gore, “mantšu a Nehemia,” “pono [ya] Jesaya” le “lentšu la Jehofa le ile la tlela Joele.”—Nehemia 1:1; Jesaya 1:1; Joele 1:1.
Bangwadi ba bantši ba Beibele ba dumela taba ya gore ba ngwadile ka leina la Jehofa, yena Modimo a nnoši wa therešo, le gore ba be ba hlahlwa ke yena.
Baporofeta bao ba ngwadilego Mangwalo a Seheberu ba ngwadile ka makga a fetago a 300 gore: “Se ke seo Jehofa a se boletšego.” (Amose 1:3; Mika 2:3; Nahume 1:12) Bangwadi ba bangwe ba Beibele ba hweditše molaetša wa Modimo ka barongwa.—Sakaria 1:7, 9.
Beibele e ngwadilwe ke banna ba 40 nywageng e 1 600. Banna ba bangwe ba ngwadile dipuku tše fetago e tee tša Beibele. Ge e le gabotse, Beibele ke bokgobapuku bjo bonyenyane bja dipuku tše 66. E na le dipuku tše 39 tša Mangwalo a Seheberu, ao batho ba bantši ba rego ke Testamente ya Kgale, le dipuku tše 27 tša Mangwalo a Bakriste a Segerika, ao gantši a bitšwago Testamente e Mpsha.
Ithute ka mo go oketšegilego
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.


text:
O Swanetše go Laya Bana ba Gago Bjang?
“Ke be ke dutše ke theeditše ka go fela pelo modumo wa koloi e nngwe le e nngwe yeo e fetago ka tsela. Le e be e le lekga la boraro la ge Jordan a sa boa gae ka nako yeo a e beetšwego. Ke ile ka ipotšiša gore: ‘A ka ba a le kae? Na e ka ba o bothateng? Na e ka ba o na le taba gore re tshwenyegile ka yena?’ Ge a fihla ke be ke šetše ke thoma go ntšha muši ka dinko.”—GEORGE.
“Morwedi wa ka o ile a goeletša gabohloko moo ke ilego ka tšhoga. Ge ke retologa ke mo lebelela ke ile ka mmona a itshwere hlogo a lla. Moratho wa gagwe wa mošemane wa nywaga e mene o be a mmethile.”—NICOLE.
Natalie, e lego morwedi wa rena wa nywaga e tshela o ile a re: “‘Ga se ka utswa palamonwana. Ka mahlwana a gagwe a matala a bolela eka ga a na molato o itše: ‘Ke e topile.’ Go gana ga gagwe ka kgodišego go ile gwa re kweša bohloko kudu ra ba ra lla. Re be re tseba gore o bolela maaka.”—STEPHEN.
GE E BA o le motswadi, na le wena o kile wa ba le maikwelo a batswadi ba go boletšwego ka bona ka mo godimo? O ka ipotšiša gore ge o lebeletšane le maemo a bjalo, o ka laya ngwana wa gago bjang, goba ge e ba ruri o swanetše go mo laya? Na ke phošo go laya bana ba gago?
TAYO KE ENG?
Ka Beibeleng, lentšu go ‘laya’ ga se lehlalosetša gotee la go otla. Ge e le gabotse go laya go tswalana le go hlahla, go ruta le go phošolla. Le ka mohla ga go tswalane le go tlaiša goba go ba sehlogo.—Diema 4:1, 2.
Tayo ya batswadi e ka swantšhwa le go lema serapana. Molemi o lokiša mmu, a o nošetša, a fepa dibjalo ke moka a di šireletša gore di se jewe ke dikhunkhwane le sekoro. Ge sebjalo se dutše se gola, molemi a ka nyaka go se sega gabotse go se thuša go gola ka mokgwa wa maleba. Molemi o lemoga gore go diriša ka šedi mekgwa e fapafapanego ya go hlokomela sebjalo go tla mo thuša go tšweletša sebjalo seo se phetšego gabotse. Ka mo go swanago, batswadi ba hlokomela bana ba bona ka ditsela tše dintši. Eupša ka dinako tše dingwe ba swanetše go nea tayo—yeo go swana le go sega sebjalo gabotse, go ka phošollago ditshekamelo tše fošagetšego e sa le ka pela gomme gwa thuša ngwana go gola ka tsela ya maleba. Lega go le bjalo, go sega sebjalo gabotse go swanetše go dirwa ka šedi go sego bjalo se ka hwa. Ka mo go swanago, tayo ya batswadi e swanetše go newa ka lerato.
Modimo yoo go bolelwago ka yena ka Beibeleng, Jehofa o beela batswadi mohlala o mobotse wa go laya bana. Tayo yeo Jehofa a e neago barapedi ba gagwe bao ba mo kwago ba mo lefaseng ke e holago le e kgahlišago yeo e dirago gore mafelelong ba ‘rate tayo.’ (Diema 12:1) Ba “swarelela tayong” gomme ‘ga ba e tlogele.’ (Diema 4:13) O ka thuša ngwana wa gago go amogela tayo ka go ekiša dikarolo tše tše bohlokwa tše tharo tšeo Modimo a di latelago ge a nea tayo: tšona ke (1) tayo e lerato, (2) e nago le tekatekano le (3) e sa fetofetogego.
TAYO E LERATO
Lerato ke motheo le tutuetšo ya Modimo ge a nea tayo. Beibele e re: “Jehofa o kgalema yo a mo ratago, go etša ge tate a kgalema morwa wa gagwe yo a mo ratago.” (Diema 3:12) Go oketša moo, Jehofa ke “Modimo yo a gaugelago le yo a šokelago, yo a diegago go galefa.” (Ekisodo 34:6) Ka baka leo, Jehofa le ka mohla a ka se re tlaiše goba go ba sehlogo. A ka se tsoge a dirišitše mantšu a re hlabago, go dula a re swayaswaya diphošo goba go re gegea, e lego dilo tšeo di ka re gobatšago “bjalo ka ge eka o hlaba ka tšhoša.”—Diema 12:18.
Ke therešo gore ga go kgonege gore batswadi ba ekiše mohlala o phethagetšego wa Modimo wa go itshwara. Ka dinako tše dingwe kgotlelelo ya gago e ka lekega, eupša ka nako yeo e thata dula o gopola gore kotlo yeo e newago motho a galefile e a gatelela, ke e feteletšego e bile e ka se hole ka selo. Go oketša moo, ge e ba o otla ngwana e le ge o galefile goba o ferekane seo ga se tayo le gatee. Ke go palelwa ke go bontšha boitshwaro.
Ka lehlakoreng le lengwe, ge e ba o laya ngwana ka lerato le boitshwaro, go ka direga gore a go kwe. Ela hloko kamoo George le Nicole, e lego batswadi ba babedi bao go boletšwego ka bona pejana ba ilego ba swaragana le maemo a bana ba bona.
“Ge Jordan mafelelong a fihla gae, nna le mosadi wa ka re be re tuka bogale, eupša re ile ra leka go itshwara ge re dutše re mo theeditše a re hlalosetša mabaka a gagwe. Ka ge e be e šetše e le bošego kudu, re ile ra phetha ka gore re tla boledišana gape mesong. Re ile ra rapela mmogo ke moka ra yo robala. Letšatšing le le latelago, re be re šetše re kokobetše gore re ka boledišana ka taba ye re theošitše maswafo le gore re fihlelele pelo ya morwa wa rena. O ile a kwešiša melao yeo re mmeetšego yona ke moka a ipona molato. Re ile ra lemoga gore ge e ba re be re ka kitimela go araba re sa galefile go be go ka se hole. Ge mogato wa rena wa pele e le go theetša, gantši dilo di sepela gabotse.”—George.
“Ke be ke befedišitšwe ke go bona ge morwa wa ka a dirile selo sa go hloka tlhaologanyo sa go gobatša kgaetšedi a’gwe. Go e na le gore ke bontšhe gore ke tenegile ka yona nako yeo, ke ile ka mo rakela phaphošing ya gagwe ka ge ke be ke galefile kudu gore nka dira phetho. Ka morago ga ge ke phohletše, ke ile ka mo hlalosetša ke tiišitše gore bošoro ga se selo se sebotse gomme ka mmontšha kamoo a gobaditšego kgaetšedi ya gagwe ka gona. Mokgwa wo o ile wa mo thuša. O ile a kgopela kgaetšedi ‘agwe tshwarelo a ba a mo gokarela.”—Nicole.
Ee, tayo ya maleba le ge e akaretša go nea kotlo, ka mehla e dirwa ka lerato.
TAYO E NAGO LE TEKATEKANO
Tayo ya Jehofa ka mehla e newa ka ‘tekanyo e swanetšego.’ (Jeremia 30:11; 46:28) O hlahloba maemo ka moka go akaretša le ao a sego molaleng. Batswadi ba ka dira bjang se se swanago? Stephen, yo go boletšwego ka yena mathomong o hlalosa gore: “Le ge re be re kwele bohloko e bile re sa kwešiše lebaka leo Natalie a bego a gana ka kgodišego gore yena ga se a tšea palamonwana, re ile ra leka go ela hloko nywaga ya gagwe le tsela yeo a naganago ka yona.”
Monna wa Nicole e lego Robert, le yena o ile a leka go ela hloko maemo ka moka. Ge bana ba etšwa tseleng, nako le nako o be a ipotšiša gore: ‘Na e ka ba selo se se diragetše gatee goba ke mokgwa woo o diregago ka mehla? Na ngwana o lapile goba ga a ikwe gabotse? Na e ka ba boitshwaro bja gagwe ke leswao la bothata bjo itšego?’
Batswadi bao ba nago le tekatekano ba lemoga gore bana ba bona ga se batho ba bagolo. Moapostola wa Mokriste Paulo o lemogile taba ye ge a be a ngwala gore: “Ge ke be ke le ngwana, ke be ke bolela bjalo ka ngwana, ke nagana bjalo ka ngwana.” (1 Bakorinthe 13:11) Robert o re: “Selo setee seo se nthušago gore ke lebelele dilo ka leihlo le lebotse gomme ke pheme go tšeega maikwelo, ke go ikgopotša dilo tšeo ke bego ke di dira ge ke be ke sa le mošemanyana.”
Ke gabohlokwa gore o be le pono e swanetšego ka dilo tšeo o letetšego gore ngwana wa gago a di dire le gona ka nako e swanago o se ke wa lokafatša goba wa thekga boitshwaro bjo bo fošagetšego goba mekgwa e sa lokago. Go ela hloko dilo tšeo ngwana wa gago a di kgonago, mafokodi gotee le maemo a mangwe go tla kgonthišetša gore tayo yeo o mo fago yona e na le tekatekano.
TAYO E SA FETOFETOGEGO
Maleaki 3:6 e re: “Ke nna Jehofa; ga se ka fetoga.” Bahlanka ba Modimo ba bota therešo ye e bile ba ikwa ba šireletšegile ka go tseba se. Bana le bona ba swanetše go tseba gore tayo ya gago ga e fetofetoge. Ge e ba ditaelo tša gago di laolwa ke maikwelo a gago, bana ba gago ba ka gakanega le go ferekana.
Gopola gore Jesu o itše: “Anke ee’ ya lena e be ee, ‘aowa’ ya lena e be aowa.” Mantšu a a sa dutše a šoma le go batswadi. (Mateo 5:37) Naganišiša ka seo o se bolelago pele o laya bana ba gago ka gore o tla ba nea kotlo e itšego ge e ba ruri o se wa ikemišetša go dira sona selo seo. Ge e ba o ba laya ka gore o tla dira se itšego ge e ba ba sa itshware gabotse, kgonthišetša gore o a se latela.
Go bohlokwa gore batswadi ba boledišane le bana gabotse gore ba kgone go ba nea tayo e sa fetofetogego. Robert o hlalosa gore: “Ge e ba bana ba rena ba ka dira gore ke dumele selo seo mosadi wa ka a ba boditšego gore ba se se dire gomme ka lemoga seo, ke fetola seo ke se dumetšego gore ke eme le mosadi wa ka.” Ge e ba batswadi ba sa dumelelane ka tsela yeo ba ka swaraganago le boemo bjo itšego ka yona, go kaone gore ba boledišane ka boemo bjoo ka sephiring ke moka ba fihlelele phetho yeo ba dumelelanago ka yona.
TAYO E BOHLOKWA
Ge e ba o ekiša tayo ya Jehofa e lerato, e nago le tekatekano le e sa fetofetogego, o ka kgodišega gore maiteko a gago a tla hola bana ba gago. Tlhahlo ya gago e lerato e ka ba thuša gore ba gole, ba be le boikarabelo le go ba le tekatekano. Ka ge Beibele e re: “Tlwaetša mošemane go ya ka tsela yeo a swanetšego go sepela ka yona; le ge a tšofetše, a ka se e lahle.”—Diema 22:6.
Ithute ka mo go oketšegilego
Kamoo o ka Layago Ngwana wa Gago yo a Lego Mahlalagading
Go laya go bolela go ruta. Melao ya motheo ya Beibele e ka go thuša gore o rute ngwana wa gago yo a lego mahlalagading kamoo a ka bontšhago go kwa go e na le go rabela.


text:
“O Rate Jehofa Modimo wa Gago”
“O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.”—MAT. 22:37.
1. Ke ka baka la’ng lerato la Modimo le Morwa wa gagwe le ile la gola?
MORWA wa Jehofa e lego Jesu Kriste o itše: “Ke rata Tate.” (Joh. 14:31) O boletše le gore: “Tate o rata Morwa.” (Joh. 5:20) Seo ga se sa swanela go re makatša. Go ba gona, nywaga e mentši pele Jesu a ka tla lefaseng, e be e le “mošomi yo a nago le bokgoni” wa Modimo. (Die. 8:30) Ge Jehofa le Jesu ba dutše ba šoma gotee, Morwa yo o ile a ithuta dilo tše dintši ka dika tša Tatagwe le gona o be a na le mabaka a mantši kudu a go mo rata. Ge e le gabotse, go šoma gotee go ile gwa dira gore lerato la bona le gole.
2. (a) Lerato le akaretša’ng? (b) Re tlo ahlaahla dipotšišo dife?
2 Lerato le akaretša go ba le maikwelo a tseneletšego ka motho yo a itšego. Mopsalme Dafida o opetše ka gore: “Ke tla go rata, wena Jehofa matla a ka.” (Ps. 18:1) Le rena re swanetše go ikwa ka tsela yeo ka Modimo ka gobane o a re rata. Ge e ba re ekwa Jehofa, o tla re rata. (Bala Doiteronomio 7:12, 13.) Eupša na go a kgonega gore re rate Modimo e le ka kgonthe, le ge re sa kgone go mmona? Go rata Jehofa go bolela’ng? Ke ka baka la’ng re swanetše go mo rata? Gona re ka bontšha bjang gore re a mo rata?
SEO SE KA DIRAGO GORE RE KGONE GO RATA MODIMO
3, 4. Ke ka baka la’ng go kgonega gore re rate Jehofa?
3 “Modimo ke Moya”; ka baka leo re ka se kgone go mmona. (Joh. 4:24) Lega go le bjalo, go a kgonega gore re rate Jehofa e bile Mangwalo a re laela go dira bjalo. Ka mohlala, Moshe o ile a botša Baisiraele gore: “O rate Jehofa Modimo wa gago ka pelo ya gago ka moka, ka moya wa gago ka moka le ka matla a gago ka moka.”—Doit. 6:5.
4 Ke ka baka la’ng go ka kgonega gore re rate Modimo ka dipelo tša rena ka moka? Ke ka gobane o re bopile re na le kganyogo ya dilo tša moya gomme a re nea bokgoni bja go bontšha lerato. Ge re kgotsofatša kganyogo ya rena ya dilo tša moya, lerato la rena go Jehofa le a gola gomme seo sa dira gore re be le mabaka a kgonthe a go thaba. Jesu o itše: “Go thaba bao ba lemogago gore ba nyaka dilo tša moya, ka ge Mmušo wa magodimo e le wa bona.” (Mat. 5:3) A. C. Morrison o boletše ka pukung ya gagwe ya Man Does Not Stand Alone mabapi le seo ba bangwe ba se bitšago kganyogo ya batho ya tlhago ya go nyaka go rapela gore: “Re swanetše go makala, go tlabega le go kgotsa ge re bona batho lefaseng ka moka ba tsoma motho yo a phagamego le go dumela go yena.”
5. Re tseba bjang gore go tsoma Modimo ga se ga lefeela?
5 Na go tsoma Modimo ke ga lefeela? Ga se ga lefeela ka gobane o nyaka gore re mo hwetše. Moapostola Paulo o ile a bolela seo ka mo go kwagalago ge a be a nea bohlatse go sehlopha seo se bego se bokane Areopago. Ge o le moo o kgona go bona Parthenon—e lego tempele yeo e neetšwego go modimogadi Athena wa Baathene ba bogologolo. Akanya o be o le moo ge Paulo a bolela ka “Modimo yo a dirilego lefase le dilo ka moka tše di lego go lona” e bile a bolela gore “ga a dule ditempeleng tše di dirilwego ka diatla tša batho.” Moapostola yo o oketša ka gore Modimo “go tšwa mothong o tee o dirile setšhaba se sengwe le se sengwe sa batho, gore ba dule godimo ga lefase ka moka, e bile o laetše gore go be le dinako tše di beilwego le mellwane e beilwego ya moo batho ba bego ba tla dula gona, gore ba tsome Modimo ge e ba ba ka mo phopholetša gomme ba mo hwetša e le ka kgonthe, gobane ge e le gabotse ga a kgole le yo mongwe le yo mongwe wa rena.” (Dit. 17:24-27) Ee, batho ba ka kgona go hwetša Modimo. Dihlatse tša Jehofa tša ka godimo ga dimilione tše šupago le seripa ‘di mo hweditše e le ka kgonthe’—e bile di tloga di mo rata.
SEO SE BOLELWAGO KE GO RATA MODIMO
6. Jesu o boletše gore “taelo e kgolokgolo le ya pele” ke efe?
6 Re swanetše go rata Jehofa go tšwa pelong. Jesu o ile a bolela seo ka mo go kwagalago ge Mofarisei yo mongwe a be a mmotšiša gore: “Morutiši, taelo e kgolokgolo Molaong wa Moshe ke efe?” Jesu o arabile ka gore: “‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele.”—Mat. 22:34-38.
7. Go bolela’ng go rata Modimo ka (a) ‘pelo ka moka’? (b) ‘moya ka moka’? (c) ‘monagano ka moka’?
7 Jesu o be a e ra go re’ng ge a be a re re swanetše go rata Modimo ka ‘pelo ka moka’? O be a e ra gore re swanetše go rata Jehofa ka dipelo tša rena ka moka tša seswantšhetšo, e lego seo se akaretšago dikganyogo tša rena le maikwelo. Le gona re swanetše go mo rata ka ‘moya ka moka’ goba ka maphelo a rena ka moka le seo re lego sona. Ka godimo ga moo, re swanetše go rata Modimo ka ‘monagano ka moka’ goba tlhaologanyo ka moka. Ge e le gabotse, re swanetše go rata Jehofa ka mo go feletšego, re se ke ra tlogela selo.
8. Go rata Modimo ka mo go feletšego go tla re tutueletša go dira’ng?
8 Ge e ba re rata Modimo ka pelo ka moka, moya ka moka le ka monagano ka moka, re tla ithuta Lentšu la gagwe ka mafolofolo, ra phetha merero ya gagwe ka pelo ka moka le go tsebatša ditaba tše dibotse tša Mmušo ka phišego. (Mat. 24:14; Baroma 12:1, 2) Go rata Jehofa e le ka kgonthe go tla re batametša kgauswi kudu le yena. (Jak. 4:8) Ke therešo gore re ka se bolele mabaka ka moka a gore re rate Modimo. Lega go le bjalo, anke re ahlaahleng a sego kae a ona.
MABAKA A GORE RE RATE JEHOFA
9. Ke ka baka la’ng o rata Jehofa ka ge e le Mmopi le Mohlokomedi wa rena?
9 Jehofa ke Mmopi wa rena le Mohlokomedi wa rena. Paulo o itše: “Ka yena re na le bophelo, re a sepela e bile re gona.” (Dit. 17:28) Jehofa o re neile lefase gore e be legae la rena le lebotsebotse. (Ps. 115:16) E bile o re nea dijo le dilo tše dingwe tšeo re di hlokago gore re tšwele pele re phela. Ke ka baka leo Paulo a bego a ka botša barapedi ba medimo ya diswantšho ba kua Lisitara gore “Modimo yo a phelago . . . [o] ile a se lese go nea bohlatse ka dilo tše botse tše a di dirilego, ka go le nea dipula go tšwa legodimong le dihla tše di enywago, a khoriša dipelo tša lena ka mo go feletšego ka dijo le lethabo.” (Dit. 14:15-17) Na leo ga se lebaka le lebotse la gore re rate Mmopi wa rena yo Mogolo le Mohlokomedi wa rena yo lerato?—Mmo. 12:1.
10. Re swanetše go arabela bjang tokišetšong ya Modimo ya go tloša sebe le lehu?
10 Modimo o tla tloša sebe le lehu tšeo re di abetšwego go Adama. (Baroma 5:12) “Modimo o bonagatša lerato la gagwe go rena ka gore, ge re be re sa le badiradibe Kriste o ile a re hwela.” (Baroma 5:8) Ga go na pelaelo gore re rata Jehofa ka pelo ka moka ka gobane o tla re lebalela dibe ge re sokologa gomme re bontšha tumelo sehlabelong sa Jesu sa topollo.—Joh. 3:16.
11, 12. Ke dikholofelo dife tšeo Jehofa a re neilego tšona?
11 Jehofa ‘o re nea kholofelo yeo e re tlatšago lethabo le khutšo.’ (Baroma 15:13) Kholofelo yeo Modimo a re neilego yona e dira gore re kgone go kgotlelela diteko tša tumelo. Batlotšwa bao ba ‘botegago gaešita le go iša lehung ba tla newa mphapahlogo wa bophelo.’ (Kut. 2:10) Babotegi bao ba nago le kholofelo ya go tlo phela mo lefaseng ba tla thabela ditšhegofatšo tša ka mo go sa felego Paradeiseng e holofeditšwego. (Luka 23:43) Re arabela bjang dikholofetšong tše? Na ga re tlale lethabo le khutšo gotee le lerato bakeng sa Monei wa “mpho e nngwe le e nngwe e botse le neo e nngwe le e nngwe e phethagetšego”?—Jak. 1:17.
12 Modimo o re neile kholofelo e kgahlišago ya tsogo. (Dit. 24:15) Ke therešo gore ge motho yo re mo ratago a ehwa re nyama kudu, eupša ka baka la ge re na le kholofelo ya tsogo, ‘ga re nyame go etša bao ba se nago kholofelo.’ (1 Bathes. 4:13) Ka baka la lerato, Jehofa Modimo o hlologetše go tsoša bahu, kudukudu babotegi ba bjalo ka Jobo. (Jobo 14:15) Anke o akanye ka lethabo leo le tlago go ba gona ge re kopana gape le bao ba tsošeditšwego bophelong mo lefaseng. Ruri re ikwa re rata Tatago rena wa legodimong ka dipelo tša rena ka moka, yena yoo a re neilego kholofelo e kgahlišago ya tsogo!
13. Go na le bohlatse bofe bja gore Modimo o a re hlokomela?
13 Jehofa o a re hlokomela. (Bala Psalme 34:6, 18, 19; 1 Petro 5:6, 7.) Ka ge re tseba gore Modimo wa rena yo lerato o dula a ikemišeditše go thuša bao ba mmotegelago, re ikwa re šireletšegile ka ge re le karolo ya ‘mohlape wa mafulo a gagwe.’ (Ps. 79:13) Go feta moo, lerato leo Modimo a re ratago ka lona le tla bonagala go seo a tlago go re direla sona ka Mmušo wa Mesia. Ka morago ga gore Kgoši yeo a e kgethilego e lego Jesu Kriste a fediše bošoro, kgatelelo le bokgopo mo lefaseng, batho bao ba kwago ba tla šegofatšwa ka khutšo ya ka mo go sa felego le katlego. (Ps. 72:7, 12-14, 16) Na ga o dumele gore dikholofelo tše bjalo di re nea lebaka la go rata Modimo wa rena yo lerato ka pelo ka moka, moya ka moka, matla ka moka le ka monagano ka moka?—Luka 10:27.
14. Modimo o re neile tokelo efe e kgolokgolo?
14 Jehofa o re neile tokelo e kgolokgolo ya go hlankela re le Dihlatse tša gagwe. (Jes. 43: 10-12) Re rata Modimo ka ge a re neile sebaka sa go thekga bogoši bja gagwe le go botša batho ka kholofelo ya kgonthe lefaseng le leo le tletšego mathata. Go feta moo, re ka bolela le batho bao re kgodišegile le ka tumelo ka gobane re tsebatša ditaba tše dibotse tšeo di theilwego Lentšung la Modimo wa therešo, yoo dikholofetšo tša gagwe ka mehla di phethagalago. (Bala Joshua 21:45; 23:14.) Le ka ba la dikela re bala ditšhegofatšo le mabaka a gore re rate Jehofa. Eupša re ka bontšha bjang gore re a mo rata?
KAMOO RE KA BONTŠHAGO KA GONA GORE RE RATA MODIMO
15. Go ithuta Lentšu la Modimo le go dira seo le se bolelago go ka re thuša bjang?
15 Ithute Lentšu la Modimo ka mafolofolo le go dira seo le se bolelago. Go dira bjalo go bontšha gore re rata Jehofa le gore re tloga re nyaka gore lentšu la gagwe e be ‘seetša tseleng ya rena.’ (Ps. 119:105) Ge e ba re ikwa re nyamile, re ka homotšwa ke dikholofetšo tše lerato tše bjalo ka tše di rego: “Pelo e robegilego le e setlegilego o ka se e nyatše, wena Modimo.” “Botho bja gago bo ile bja dula bo nthekgile, wena Jehofa. Ge dikgopolo tša ka tše di mpherekanyago di be di ata ka go nna, dikhomotšo tša gago di ile tša okobatša moya wa ka.” (Ps. 51:17; 94:18, 19) Jehofa o šokela bao ba tlaišegago, gomme Jesu le yena o kwela batho bohloko. (Jes. 49:13; Mat. 15:32) Go ithuta Beibele go ka re thuša go lemoga gore Jehofa o tshwenyegile ka rena ka tsela e lerato, ka go re’alo ra mo rata ka pelo ka moka.
16. Go rapela ka mehla go ka dira bjang gore lerato la rena go Modimo le gole?
16 Rapela Modimo ka mehla. Dithapelo tša rena di re batametša kgauswi kudu le “Mokwi wa thapelo.” (Ps. 65:2) Ge re lemoga gore Modimo o araba dithapelo tša rena, lerato la rena go yena le a gola. Ka mohlala, re ka ba re bone gore ga a re dumelele re lekwa go feta kamoo re ka kgonago go kgotlelela. (1 Bakor. 10:13) Ge e ba re na le dilo tšeo di re tshwenyago gomme re lopa Jehofa, gona re ka ba le “khutšo ya Modimo” yeo e sa bapišwego le selo. (Bafil. 4:6, 7) Ka dinako tše dingwe, re ka rapelela ka pelong—go etša Nehemia—gomme ra lemoga gore thapelo ya rena e arabilwe. (Neh. 2:1-6) Ge re dutše re ‘phegelela thapelong’ gomme re lemoga gore Jehofa o araba dithapelo tša rena, lerato la rena go yena le a gola. Go oketša moo, re ba le kgodišego e oketšegilego ya gore o tla re thuša go lebeletšana le diteko tše dingwe tša tumelo.—Baroma 12:12.
17. Ge e ba re rata Modimo, re tla lebelela bjang go ba gona dibokeng?
17 Itlwaetše go ba gona ka mehla dibokeng tša Bokriste le dikopanong tše dikgolo le tše dinyenyane. (Baheb. 10:24, 25) Baisiraele ba be ba bokana go tlo theetša le go ithuta ka Jehofa e le gore ba mmoife le go phetha Molao wa gagwe. (Doit. 31:12) Ga go boima go dira dilo ka go dumelelana le thato ya Modimo ge e ba re mo rata e le ka kgonthe. (Bala 1 Johane 5:3.) Ka go re’alo, anke le ka mohla re se ke ra nagana gore go foša diboka ga se bothata. Ruri ga re nyake go eba le selo seo se dirago gore re tlogele lerato leo re bego re na le lona pele la go rata Jehofa.—Kut. 2:4.
18. Go rata Modimo go re tutueletša go dira’ng?
18 Botša ba bangwe “therešo ya ditaba tše dibotse” ka phišego. (Bagal. 2:5) Go rata ga rena Modimo go re tutueletša go bolela ka Mmušo wa Modimo woo kgoši ya wona e lego Mesia. Nakong ya Haramagedone, Morwa wa gagwe yo a rategago o tla ‘namela pere go lwela baikokobetši.’ (Ps. 45:4; Kut. 16:14, 16) Ruri re thabela go tšea karolo go direng barutiwa ka go thuša batho go ithuta ka lerato la Modimo le lefase la gagwe le lefsa leo a re holofeditšego lona!—Mat. 28:19, 20.
19. Ke ka baka la’ng re swanetše go leboga tokišetšo ya Jehofa ya go diša mohlape wa gagwe?
19 Leboga tokišetšo ya Modimo ya go diša mohlape wa gagwe. (Dit. 20:28) Bagolo ke tokišetšo e tšwago go Jehofa, gomme ka mehla ba re kganyogela tše dibotse. Bagolo ba “swana le lefelo la go tšhabela phefo le lefelo la go utela ledimo, [ba] swana le melapo nageng e se nago meetse, le moriti wa leswika le legolo nageng e omilego.” (Jes. 32:1, 2) Re thaba kudu ge re hwetša lefelo leo go lona re ka tšhabelago moya o matla goba ledimo leo le boifišago! Re thabela moriti wa leswika le legolo ge letšatši le fiša tšhiritšhiri. Dika tše tša polelo di re thuša go bona gore bagolo ba re nea thušo ya moya le go re lapološa. Ge re ekwa bao ba etelelago pele gare ga rena, re bontšha gore re tšeela godimo “dimpho [tše] tšeo e lego banna” e bile re nea bohlatse bja gore re rata Modimo le Kriste, yena Hlogo ya phuthego.—Baef. 4:8; 5:23; Baheb. 13:17.
ANKE LERATO LA GAGO GO MODIMO LE DULE LE OKETŠEGA
20. Ge e ba o rata Modimo, o tla arabela bjang go Jakobo 1:22-25?
20 Ge e ba o rata Jehofa, o tla ba ‘modiri wa lentšu, e sego mokwi feela.’ (Bala Jakobo 1:22-25.) “Modiri” wa lentšu o na le tumelo yeo e tšweletšago mediro e bjalo ka go dira boboledi ka mafolofolo le go tšea karolo dibokeng tša Bokriste. Ka baka la ge o tloga o rata Modimo, o tla kwa ‘molao o phethagetšego’ wa Jehofa, woo o akaretšago dilo ka moka tšeo a nyakago o di dira.—Ps. 19:7-11.
21. Dithapelo tša gago tše di tšwago pelong di ka swantšhwa le eng?
21 Go rata Jehofa Modimo go tla dira gore o mo rapele ka mehla ka go tšwa pelong. Ge mopsalme Dafida a be a naganne ka go fišwa ga diorelo letšatši le letšatši ka tlase ga kgwerano ya Molao, o opetše ka gore: “Anke thapelo ya ka e lokišetšwe bjalo ka seorelo pele ga gago [Jehofa], anke go emiša ga ka diatla ge ke rapela go be bjalo ka sebego sa mabele sa mantšiboa.” (Ps. 141:2; Ek. 30:7, 8) Anke ditopo tša gago tša boikokobetšo, dikgopelo tša gago tše di tšwago pelong le mantšu a gago a go tumiša Modimo le go mo leboga di be bjalo ka diorelo tše di nkgago bose tšeo di swantšhetšago dithapelo tše di amogelegago.—Kut. 5:8.
22. Re tlo ahlaahla lerato la mohuta ofe sehlogong se se latelago?
22 Jesu o itše re swanetše go rata Modimo le moagišani wa rena. (Mat. 22:37-39) Go etša ge re tla bona ge re tšwela pele ka go ahlaahla seka se, go rata Jehofa le melao ya gagwe ya motheo go tla re thuša go dirišana gabotse le batho ba bangwe le go bontšha gore re rata moagišani wa rena.


text:
Dula o Letile!
“Gaešita le ge e ka diega, e letele.”—HABAKUKU 2:3.
DIKOPELO: 128, 45
1, 2. Bahlanka ba Jehofa ba letetše eng?
BAHLANKA ba Jehofa ba ile ba leta ka go se fele pelo gore diporofeto tše itšego di phethagale. Ka mohlala, Jeremia o ile a letela gore Bababilona ba fediše Juda, gomme seo sa direga ka 607 B.C.E. (Jeremia 25:8-11) Jesaya o ile a porofeta gore Jehofa o be a tla bušetša Bajuda bao ba bego ba le bothopša nageng ya gabo bona gomme a re: “Go thaba bao ba dulago ba mo letetše.” (Jesaya 30:18) Mika le yena o ile a leta a tseba gore dikholofetšo tša Jehofa di tla phethagala. O itše: “Ke tla dula ke lebeletše Jehofa.” (Mika 7:7) Le gona go ile gwa feta nywaga e makgolo bahlanka ba Modimo ba kgodišegile gore Mesia yo a holofeditšwego, goba Kriste, o be a tla tla.—Luka 3:15; 1 Petro 1:10-12. * (Bona mongwalo wa ka tlase.)
2 Lehono, le rena re letetše gore diporofeto tša mabapi le Mmušo wa Modimo di phethagale. Ka ge Jesu e le Kgoši ya Mmušo woo, kgauswinyane o tlo hlakodiša bahlanka ba Modimo lefaseng le le kotsi. O tlo fediša batho ba kgopo le tlaišego ka moka. (1 Johane 5:19) Ka gona re swanetše go dula re letile ka gore letšatši la Jehofa le ka tla ka nako le ge e le efe gomme re dire sohle seo re ka se kgonago go dula re itokišitše.
3. Re ka thoma go ipotšiša’ng ge e ba e le kgale re letile gore bofelo bo tle?
3 Re lebeletše pele letšatšing la ge thato ya Modimo e tla ba e direga mo lefaseng. (Mateo 6:10) Eupša ge e ba e le kgale re letile gore bofelo bo tle, re ka thoma go ipotšiša gore: ‘Go re’ng re swanetše go dula re letile gore bofelo bo tle kgauswinyane?’
GO RENG RE SWANETŠE GO DULA RE LETILE GORE BOFELO BO TLE KGAUSWINYANE?
4. Ke ka baka la’ng go le bohlokwa gore re ‘dule re phakgame’?
4 Jesu o laetše balatedi ba gagwe gore ‘ba dule ba phakgame.’ Ke ka baka leo go lego bohlokwa gore re dule re letile gore bofelo bo tle kgauswinyane. (Mateo 24:42; Luka 21:34-36) Le gona, ka mehla mokgatlo wa Jehofa o re gopotša gore re ‘dule re letile le go dula re naganne ka go ba gona ga letšatši la Jehofa’ gotee le go dula re naganne ka kholofetšo ya Jehofa ya lefase le lefsa.—Bala 2 Petro 3:11-13.
5. Re na le lebaka lefe le lengwe la go dula re letile letšatši la Jehofa?
5 Ge e ba go be go le bohlokwa gore balatedi ba Jesu ba lekgolong la pele la nywaga ba dule ba letile letšatši la Jehofa, gona seo se bohlokwa kudu le go feta go rena lehono. Ka baka la’ng? Ka gobane pontšho yeo Jesu a boletšego ka yona boporofeteng bja gagwe e bontšha gore o thomile go buša e le Kgoši ya Mmušo wa Modimo ga e sa le go tloga ka 1914 le gore re phela mehleng ya bofelo, goba “[bofelong] bja tshepedišo ya dilo.” Ka mohlala, go etša ge Jesu a porofetile, maemo a lefase a a mpefala gomme ditaba tše dibotse tša Mmušo di bolelwa lefaseng ka moka. (Mateo 24:3, 7-14) Jesu ga se a bolela gore mehla ya bofelo e tla tšea nako e kae, ka gona re swanetše go dula re itokišitše ka gore bofelo bo ka tla ka nako le ge e le efe.
6. Re tseba bjang gore maemo a lefase a tlo mpefala le go feta ge re dutše re batamela bofelong?
6 Na polelwana yeo e rego “bofelo bja tshepedišo ya dilo” e ka ba e šupa nakong e tlago ge lefase le tla ba le le kgopo le go feta? Beibele e re “mehleng ya bofelo” batho ba tlo ba kgopo le go feta. (2 Timotheo 3:1, 13; Mateo 24:21; Kutollo 12:12) Ka gona, gaešita le ge maemo e le a mabe kudu gona bjale, re a tseba gore a tlo tšwela pele a mpefala.
7. Mateo 24:37-39 e re hlabišetša seetša sefe ka maemo a lefase mehleng ya bofelo?
7 Batho ba bangwe ba ka nagana gore pele ‘masetlapelo a magolo’ a ka thoma, go tlo ba le dintwa nageng e nngwe le e nngwe le gore batho ba bantši ba tlo babja goba ba bolawa ke tlala. (Kutollo 7:14) Eupša ge e ba go ka ba bjalo, motho yo mongwe le yo mongwe o tlo bona gore boporofeta bja Beibele bo a phethagala. Gaešita le batho bao ba se nago taba le seo Beibele e se bolelago ba tla bona seo. Gopola gore Jesu o itše mehleng ya bofelo batho ba bantši ba ka “se ele hloko.” Ba tla be ba iketlile gomme letšatši la Jehofa la fihla ba sa itebetše. (Bala Mateo 24:37-39.) Go molaleng gore ga se ra swanela go letela gore maemo a lefase a mpefale wa go šiiša pele ‘masetlapelo a magolo’ a ka thoma moo batho ba tlago go gapeletšega go dumela gore bofelo bo kgauswi.—Luka 17:20; 2 Petro 3:3, 4.
Re kgodišegile gore re phela “[bofelong] bja tshepedišo ya dilo”
8. Ka ge re bona gore pontšho yeo Jesu a e neilego e a phethagala, re kgodišegile ka’ng?
8 Pontšho yeo Jesu a e neilego e be e le ya go lemoša balatedi ba gagwe ka mehla yeo ba tla bego ba phela go yona. Balatedi ba Jesu ba be ba dutše ba phakgame. (Mateo 24:27, 42) Ga e sa le go tloga ka 1914, dikarolo tše di fapafapanego tša pontšho ya Jesu di be di dutše di phethagala. Re kgodišegile gore re phela mehleng ya bofelo, ke gore “bofelo bja tshepedišo ya dilo.” Jehofa o šetše a tseba gore o tlo fediša neng lefase le le kgopo la Sathane.
9. Ke ka baka la’ng re swanetše go dula re letetše gore bofelo bo tle kgauswinyane?
9 Bjale ke ka baka la’ng re swanetše go dula re letetše gore bofelo bo tle kgauswinyane? Ka gobane re kwa Jesu Kriste. Le gona re bona gabotse gore pontšho yeo Jesu a e neilego ka mehla ya bofelo e a phethagala. Re dumela gore bofelo bo kgauswi, e sego ka gobane re le bo-madumela-tšohle, eupša ka gobane re kgodišegile gore boporofeta bja Beibele bo a phethagala. Re swanetše go dula re phakgame e bile re itokišeleditše bofelo.
RE SWANETŠE GO LETA GO FIHLA NENG?
10, 11. (a) Ke ka baka la’ng Jesu a ile a botša barutiwa ba gagwe gore ba ‘dule ba phakgame’? (b) Jesu o boditše balatedi ba gagwe gore ba dire’ng ge e ba ba nagana gore bofelo bo a diega? (Bona seswantšho seo se lego mathomong a sehlogo.)
10 Ba bantši ba rena ke kgale re hlankela Jehofa ka potego gomme go šetše go fetile nywaga e mentši re letile ka phagahlo gore letšatši la gagwe le fihle. Go sa šetšwe gore re na le nako e kae re letile, re swanetše go dula re letile ka gore letšatši leo le ka fihla kgauswinyane. Re swanetše go ba re itokišitše ge Jesu a etla go tlo fediša lefase la Sathane. Gopola seo Jesu a boditšego balatedi ba gagwe gore ba se dire. O itše: “Dulang le lebeletše, dulang le phakgame, gobane ga le tsebe gore nako e beilwego e neng. Go swana le motho yo a yago nageng ya kgole yo a tlogetšego ntlo ya gagwe gomme a nea bahlanka ba gagwe bolaodi, yo mongwe le yo mongwe a mo nea modiro wa gagwe, a laela gore moletamojako a dule a phakgame. Ka gona, dulang le phakgame gobane ga le tsebe nako yeo Mong wa ntlo a tlago ka yona, e ka ba mantšiboa goba bošegogare goba ge dikgogo di lla goba e sa le bosasa, e le gore ge a fihla ka tšhoganetšo, a se ke a hwetša le robetše. Eupša seo ke le botšago sona ke se botša bohle ke re: Dulang le phakgame.”—Mareka 13:33-37.
Go hlaselwa ga bodumedi bja maaka go ka direga kapejana le ka nako le ge e le efe
11 Ka morago ga gore balatedi ba Jesu ba kwešiše gore o thomile go buša ka 1914, ba ile ba lemoga gore bofelo bo ka tla ka nako le ge e le efe. Ka gona ba ile ba itokišeletša seo ka go swarega kudu modirong wa boboledi. Jesu o itše a ka tla ka moragonyana, ‘ge dikgogo di lla goba ka masa.’ Ge seo se be se ka direga, balatedi ba gagwe ba be ba swanetše go dira’ng? Jesu o itše: “Dulang le phakgame.” Ka gona le ge re nagana gore ke kgale re letile bofelo, se ga se bolele gore bo sa le kgole goba gore bo ka se tle mo mehleng ya rena.
12. Habakuku o ile a botšiša Jehofa eng, gona Modimo o ile a mo araba bjang?
12 Moporofeta Habakuku o ile a leta ka go se fele pelo a dutše a tsebatša molaetša wa gore Jerusalema e tlo fedišwa. Baporofeta ba bangwe bao ba tlilego pele ga gagwe le bona ba ile ba fetša nywaga e mentši ba tsebatša wona molaetša woo. Habakuku o be a bona gore bokgopo le go hloka toka di be di atile le go feta. O ile a lopa Jehofa gore a mo thuše, a mmotšiša gore: “Jehofa, ke tla llela thušo go wena go fihlela neng?” Gaešita le ge Jehofa a se a botša Habakuku gore bofelo bo be bo tla tla neng, o ile a mo holofetša gore: “[Bo] ka se diege.” Le gona Jehofa o ile a botša Habakuku gore a dule ‘a letile.’—Bala Habakuku 1:1-4; 2:3.
13. Habakuku nkabe a ile a nagana’ng, gona ke ka baka la’ng seo se be se tla ba kotsi?
13 A re re Habakuku o ile a lapišwa ke go letela bofelo gomme a re: ‘E šetše e le nywaga e mentši ke letetše gore Jerusalema e fedišwe. Bofelo bo sa le kgole kudu. Ga go hlokagale gore ke dule ke botša batho ka bofelo. Ba bangwe ba ka dira modiro woo.’ Go ka be go ile gwa direga’ng ge nkabe a ile a nagana ka tsela yeo? Nkabe Jehofa a ile a se sa mo amogela. Le gona ge e ba a be a se a itokiša ge bofelo bo fihla, nkabe a ile a fedišwa.
14. Ke ka baka la’ng re tla leboga gore Jehofa o re lemošitše gore re dule re letile bofelo?
14 Ipone o le lefaseng le lefsa gomme boporofeta ka moka bja mabapi le mehla ya bofelo bo phethagetše tlwaa ka tsela yeo Jehofa a bego a boletše. O bota Jehofa le go feta, e bile o tloga o kgodišegile gore o tla phethagatša dilo tše dingwe ka moka tšeo a di holofeditšego. (Bala Joshua 23:14.) O leboga kudu gore Jehofa o tlišitše bofelo ka nako ya maleba le gore o ile a lemoša batho ba gagwe gore ba dule ba bo letile.—Ditiro 1:7; 1 Petro 4:7.
RE SWANETŠE GO SWAREGA KA MODIRO WA BOBOLEDI GE RE SA LETILE
15, 16. Ke ka baka la’ng re swanetše go dira sohle se re ka se kgonago modirong wa boboledi mehleng ye ya bofelo?
15 Mokgatlo wa Jehofa o tla dula o re gopotša gore re etiše pele go hlankela Jehofa maphelong a rena. Dikgopotšo tše ga di re thuše feela gore re dule re swaregile ka go hlankela Modimo eupša di re thuša le go bona gabotse gore molaetša wa rena o akgofile. Re kgodišegile gore pontšho yeo Jesu a boletšego ka yona boporofeteng bja gagwe e a phethagala gona bjale le gore bofelo bo kgauswiuswi. Ka gona re etiša Jehofa pele maphelong a rena gomme ra dula re swaregile ka go bolela ditaba tše dibotse tša Mmušo wa Modimo.—Mateo 6:33; Mareka 13:10.
16 Ge re botša batho ba bangwe ditaba tše dibotse, re ba thuša gore ba tle ba phologe lefase la Sathane leo le tlago go fedišwa kgauswinyane. E nngwe ya dikotsi tše šorošoro tša ka lewatleng e diragetše ka 1945 ge sekepe seo se bitšwago Wilhelm Gustloff se be se nwelela. Batho ba diketekete ba ile ba hwa. Kgaetšedi yo a itšego le monna wa gagwe ba ile ba phološwa sekepeng seo. O gopola gore gaešita le ge sekepe seo se be se nwelela, mosadi yo a itšego o ile a dulela go goeletša ka gore: “Joo disutukheise tša ka! Ke re disutukheise tša ka! Joo mabenyabje a ka! Mangina a ka ka moka le diphetha di ka mola sekepeng. Ke lobile dilo ka moka!” Eupša banamedi ba bangwe ba be ba kwešiša gore sa bohlokwa kudu ke bophelo gomme ba šoma ka thata go phološa maphelo a batho. Lehono, maphelo a kotsing. Le rena re nyaka go swana le banamedi ba sekepe seo bao ba bego ba se na boithati gomme re dule re swaregile ka modiro wa rena wa boboledi wo o akgofilego. Re swanetše go dira sohle se re ka se kgonago go thuša batho go phologa bofelo bja tshepedišo ye ya dilo.
17. Ke ka baka la’ng re swanetše go dumela gore bofelo bo ka tla ka nako le ge e le efe?
17 Re kgona go bona gabotse gore boporofeta bja Beibele bo a phethagala le gore bofelo bja tshepedišo ye e kgopo ya dilo bo kgauswiuswi. Re letetše gore “dinaka tše lesome” le “sebata” di hlasele bodumedi bja maaka, e lego Babilona o Mogolo. (Kutollo 17:16) Ga se ra swanela go nagana gore go sa šetše nako e ntši pele seo se ka direga. O se ke wa lebala gore Modimo o tla dira gore “dinaka tše lesome” le “sebata” di hlasele bodumedi bja maaka le gore se se ka direga kapejana le ka nako le ge e le efe! (Kutollo 17:17) Bofelo bja tshepedišo ye e kgopo ya Sathane bo kgauswiuswi. Ka gona re swanetše go kwa temošo ya Jesu yeo e rego: “Itlhokomeleng gore dipelo tša lena di se ke tša imelwa ke bojagobe, go nwa kudu le dipelaelo tša bophelo gomme ka tšhoganyetšo letšatši leo la le wela ka bjako go etša molaba.” (Luka 21:34, 35; Kutollo 16:15) Anke re duleng re phakgame e bile re swaregile tirelong ya Jehofa, re kgodišegile gore o hlakodiša “motho yo a dulago a mo letile.”—Jesaya 64:4.
18. Ke potšišo efe yeo e tlago go arabja sehlogong se se latelago?
18 Ge re sa letile bofelo bja lefase le le kgopo, re swanetše go kwa keletšo ya morutiwa Juda yeo e rego: “Baratiwa, ikageng tumelong ya lena e kgethwakgethwa le rapele ka moya o mokgethwa, e le gore le duleng leratong la Modimo ge le dutše le letetše kgaugelo ya Morena wa rena Jesu Kriste ka tebelelo ya bophelo bjo bo sa felego.” (Juda 20, 21) Eupša re ka bontšha bjang gore re letetše gore lefase le lefsa la Modimo le tle kgauswinyane le gore re fela pelo ya gore le tle? Re tlo ahlaahla taba ye sehlogong se se latelago.
^ ser. 1 Gore o hwetše lelokelelo la tše dingwe tša diporofeto tša Beibele tša mabapi le Mesia le kamoo di ilego tša phethagala ka gona, bala letlakala 200 ka pukung ya Ke Eng Seo ge e le Gabotse Beibele e se Rutago?


text:
THUŠO BAKENG SA LAPA | GO GODIŠA NGWANA
Go Ruta Bana go Theetša
TLHOHLO
Wena le ngwana wa gago wa nywaga e mene le dula le elwa, gomme go bonagala ngwana wa gago a dula a fenya.
Ge o mmotša gore a dire selo seo a sa nyakego go se dira, ga a go theetše.
Ge o mmotša gore a se ke a dira selo seo a nyakago go se dira, o dira matepe.
O ipotšiša gore, ‘Na se se bakwa ke gore e sa le ngwana? Goba na ke swanetše go fo holofela gore o tla gola gomme a lahla?’
O ka ruta ngwana wa gago go theetša. Eupša pele re ahlaahla kamoo o ka dirago seo, ela hloko lebaka le tee leo le ka bago le dira gore a itshware ka tsela yeo.
LEBAKA LA GO DIREGA GA SEO
Ge ngwana wa gago a sa tšwa go belegwa, maikemišetšo a gago a magolo e be e le go mo hlokomela. O be o arabela ka dinako tšohle ge ngwana wa gago a go nyaka. Sa gagwe e be e le go lla, gomme wena o tšwelela o kitima, o tshwenyegile ka go mo nea tšohle tšeo a di nyakago. Ke therešo gore, go dira bjalo go be go swanetše e bile go le bohlokwa. Ngwana yo a sa tšwago go belegwa o hloka tlhokomelo ya batswadi ka dinako tšohle.
Lega go le bjalo, ka morago ga go mo swara ka tsela yeo ka dikgwedi tše dintši, ke ga tlhago gore ngwana a dire dilo bjalo ka ge eka ke mong wa lapa gomme batswadi ke bahlanka ba gagwe bao ba dirago seo a se nyakago. Ke moka, gantši ka morago ga nywaga e mebedi, ngwana o thoma go bona gore dilo di fetogile: “Taolo” e nyenyane yeo a bego a na le yona e fedile. Batswadi ba gagwe ga ba sa latela ditaelo tša gagwe; ba letetše gore yena a latele tša bona. Seo se ka ferekanya bana! Sa dira gore ba bangwe ba thome go ba le matepe. Ba bangwe ba leka matla a taolo a batswadi ba bona ka go se ba theetše.
Nakong yeo e thata, motswadi o swanetše go phetha boika- rabelo bjo bofsa, e lego bja go bontšha matla a taolo le go nea ditaelo tšeo di kwagalago tša go bontšha gore ke eng seo se letetšwego go ngwana. Eupša go thwe’ng ge e ba ngwana a hlokomologa goba a sa theetše ditaelo bjalo ka ge go bontšhitšwe mathomong a sehlogo se?
SEO O KA SE DIRAGO
Etelela pele. Ngwana wa gago a ka se amogele karolo ya gago ya go ba moetapele go fihlela a bona o etelela pele. Ka gona, o swanetše go diriša matla a gago a taolo ka tsela e lekalekanego. Nywagasomeng e sa tšwago go feta, bao go thwego ke ditsebi ba dirile gore mantšu “matla a taolo” a kwagale a le sehlogo. Yo mongwe e bile o bitša matla a batswadi a taolo gore ke “selo se sebe” le “seo se gobogilego.” Eupša kgopolo ya go dumelela dilo, e ka gakantšha bana, ya ba senya le go dira gore ba itaole. Ga e ba thuše gore e be batho ba bagolo bao ba nago le maikarabelo.—Molao wa motheo wa Beibele: Diema 29:15.
Diriša tayo. Pukuntšu e nngwe e hlalosa tayo bjalo ka “tlwaetšo yeo e dirago gore motho a kwe goba a be le boitshwaro, gantši e dirwa ka tsela ya melao le dikotlo ge e ba e sa latelwe.” Ka gona, tayo ga se ya swanela go ba yeo e sa kwagalego goba yeo e tlaišago. Ka lehlakoreng le lengwe, ga ya swanela go ba yeo e sa kwešišegego goba yeo e sego bohlokwa, yeo e dirago gore ngwana a se ke a tutueletšega go fetoga.—Molao wa motheo wa Beibele: Diema 23:13.
Kwagala. Batswadi ba bangwe ba fo kgopela gore bana ba bona ba ba theetše. (“Ke kgopela o hlwekiše phapoši ya gago—A KERE?”) Mohlomongwe ba ipotša gore seo ke go bontšha mekgwa e mebotse. Lega go le bjalo, mokgwa woo o ka dira gore go bonagale eka motswadi ga se yena a laolago gomme seo sa tlogela ngwana a na le tokologo ya go kgetha ge e ba a tla theetša goba go se theetše kgopelo yeo. Go e na le go se diriše matla a gago a taolo, nea tlhahlo e kwagalago ka tsela ya taelo.—Molao wa motheo wa Beibele: 1 Bakorinthe 14:9.
O se ke wa fetofetoga. Ge e ba o re aowa, kgomarela seo, gomme o kgonthišetše gore wena le molekane wa gago le a dumelelana. Ge e ba le dumelelane gore le tla otla ngwana ka baka la go se kwe, dirang bjalo. Le se ke la dulela go ngangišana mabapi le lebaka leo ka lona le dirilego phetho yeo. Go tla ba bonolo go ngwana wa gago—le go wena—ge e ba ‘Ee ya gago e e ba Ee, gomme Aowa ya gago e e ba Aowa.’—Jakobo 5:12.
Eba le lerato. Ka lapeng bana ga se ba swanela go ipuša goba go gatelelwa. Go e na le moo, ke thulaganyo ya Modimo gore bana ba hlahlwe ka lerato gore e be batho ba bagolo bao ba nago le boikarabelo. Ka ge e le karolo ya thulaganyo yeo, tayo e tla ruta ngwana wa gago go theetša gomme ya mo thuša gore a ikwe a šireletšegile e bile a ratwa.
Ithute ka mo go oketšegilego
Go Godiša Bana ba Botho Lefaseng le Nago le Moya wa Nna Pele
Ela hloko dikarolo tše tharo tšeo go tšona o ka thušago bana ba gago go phema go ba le moya wa nna pele.
Ruta Bana ba Gago
Lena batswadi, dirišang ditaba tše go ruta bana ba lena dithuto tše bohlokwa tša ka Beibeleng.


text:
Madireng a Lefase
United States
Go ya ka dipalopalo tša Lefapha la tša Temo, nakong e itšego ngwageng wa 2012, 14.5 lekgolong ya badudi ba U.S. e lego palomoka ya batho ba dimilione tše 49, ba be “ba sa kgone go reka dijo tše di lekanego bakeng sa go fepa ditho tša malapa a bona ka moka.”
Sepania
Nyakišišo yeo e dirilwego ka baithuti ba yunibesithing e hweditše gore mo e ka bago 56 lekgolong ya basadi le 41 lekgolong ya banna ba dumetše gore ba ipolaiša bjala, gomme nyakišišo yeo e re (banna) ba nwa mapotlelo a seswai ka go latelana mola (basadi) ba enwa mapotlelo a tshela ka go latelana.
Lewatle la Pacific
Borathutamahlale bao ba dirilego diteko tša go iša ga botelele bja dimithara tša mo e ka bago tše 11 000 ka bodikela bja Lewatle la Pacific, ba hweditše gore dipaketheria le diphedi tše dingwe tše dinyenyane-nyenyane di hwetšagala ka boati moo—go sa šetšwe leswiswi, kgateletšo e matla gotee le dithempheretšha tše tonyago kudu. Pejana, go be go naganwa gore diphedi di ka hwetšwa ka sewelo moo.
United Arab Emirates
E le ka maikemišetšo a go lwantšha go oketšega ga batho ba nonnego kudu, morago bjale balaodi ba Dubai ba holofeditše badudi grama e tee ya gauta, yeo e ka bitšago R390, ge ba ka fokotša boima bja mebele ya bona ka khilograma. E le gore ba hwetše gauta yeo, batho ba be ba swanetše go ingwadiša gomme ba fokotše boima bja mebele ya bona bonyenyane ka dikhilograma tše pedi kgweding ya Ramadan.


text:
MAHUMO AO A LEGO KA LENTŠUNG LA MODIMO | DIPSALME 102-105
Jehofa o Gopola Gore re Lerole
Dafida o dirišitše dika tša polelo go bontšha kgaugelo ya Jehofa.
Go swana le ge re ka se kgone go kwešiša gabotse gore magodimo ao a tletšego dinaledi a bokgole bjo bokaakang le lefase, re ka se kgone go kwešiša bogolo bja botho bja Jehofa
Jehofa o lahlela dibe tša rena kgole le rena go feta kamoo re naganago, go swana le ge bohlabela bo le kgole le bodikela
Go swana le ge tate a kwela bohloko ngwana wa gagwe yo a gobetšego, Jehofa o gaugela batho bao ba itsholago bao ba kwešitšwego bohloko ke dibe tša bona


text:
GO DIRIŠA BOHLALE BJA BOGOLOGOLO BOPHELONG BJA MEHLENG YENO
O se ke wa Belaela
MOLAO WA MOTHEO WA BEIBELE: “Tlogelang go belaelela meoya [goba, “bophelo”] ya lena.”—Mateo 6:25.
Seo se ra go re’ng? Jesu o boletše mantšu ao Thutong ya gagwe ya Thabeng. Go ya ka pukuntšu e nngwe ya Beibele, lediri la Segerika leo le fetoletšwego e le “go belaela” le ka šupa go “tsela ya tlhago yeo motho a itshwarago ka yona ge a welwa ke bodiidi, tlala le mathata a mangwe ao a mo welago bophelong bja gagwe bja letšatši le letšatši.” Gantši go belaela go akaretša go tshwenyega ka dilo tšeo di ka diregago nakong e tlago. Ke ga tlhago le mo go swanetšego go tshwenyega ka dinyakwa tša rena tša nama le bophelo bjo bobotse bja baratiwa ba rena. (Bafilipi 2:20) Eupša ge Jesu a be a re “le ka mohla le se ke la belaela,” o be a eletša balatedi ba gagwe gore ba pheme go tshwenyega kudu, e lego go tšhoga ka mo go feteletšego ka seo se tlago go direga gosasa, moo go ka amogago motho lethabo gona bjale.—Mateo 6:31, 34.
Na go a kgonega mehleng yeno? Ke gabohlale gore re latele keletšo ya Jesu. Ka baka la’ng? Dipuku tše dingwe tša ditšhupetšo di bontšha gore ge batho ba belaela kudu, tshepedišo ya bona ya megalatšhika ya go bontšha kwelobohloko e dula e šoma e bile boemo bjo “bo tswalanywa le mathata a tša maphelo ao a akaretšago dišo tša ka teng (di-ulcer), malwetši a pelo le bolwetši bja lefahla (asthma).”
Jesu o neile lebaka le le kwagalago la go phema go belaela kudu, le le rego: Ga go hole ka selo. Jesu o botšišitše gore: “Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?” (Mateo 6:27) Go dula dipelaelong tša rena go ka se oketše bophelo bja rena le ka karolwana ya motsotswana, go se sa bolelwa ka go bo kaonefatša. Ka ntle le moo, gantši dilo ga di ke di direga go ya kamoo re bego re di tšhoga. Seithuti se sengwe se beile taba ka gore: “Go tshwenyega ka bokamoso ke go itapišetša lefeela, gomme gantši bokamoso e ba bjo bo kgahlišago go feta kamoo re bego re bo nagana.”
Re ka phema bjang go belaela? Sa pele, bota Modimo. Ge e ba Modimo a fepa dinonyana le go apeša matšoba ka botse, na a ka se nee batho bao ba etišago borapedi bja gagwe pele dinyakwa tša bophelo? (Mateo 6:25, 26, 28-30) Sa bobedi, tshwenyega ka tša lehono feela. Jesu o itše: “Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona.” Na ga o dumele gore “letšatši le lengwe le le lengwe le lekanwe ke bošula bja lona”?—Mateo 6:34.
Ka go latela keletšo ya Jesu e bohlale, re ka phema go gobala mmeleng. Ka godimo ga moo, re tla ba le khutšo ya ka gare—yeo Beibele e e bitšago “khutšo ya Modimo.”—Bafilipi 4:6, 7.
Ithute ka mo go oketšegilego
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.


text:
MAY 23, 2013
UNITED STATES
Sesasedi se Matla kua Oklahoma
Sesasedi se matla sa bogolo bja dikhilomithara tše 2, sa diphefo tša go kitima ka lebelo la dikhilomithara tše 320 ka iri, se epile molete o mogolo kua Moore, Oklahoma, ka borwa bja Oklahoma City, ka May 20, 2013. Ba ditaba ba begile gore go hlokofetše batho ba ka bago ba 24, go akaretša le bana ba 10. Ga go na Hlatse ya Jehofa yeo e dulago lefelong leo yeo e hlokofetšego. Lega go le bjalo, go na le hlatse yeo e alafiwago dikgobadi. Dikomiti tša tlhakodišo tša baithaopi ba Dihlatse di itokišeletša go thuša bao ba hlagetšwego ke kotsi ye ka dijo, meetse le go ba kgothatša.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala, tel. +1 718 560 5000